“Europak kaiolatan sartutako animaliak bezala tratatzen ditu migratzaileak” - Durangaldea - Anboto.org\nEzkerretik hasita, Mimenza, Arando eta Amesti. (Argazkia: Lehior Elorriaga)\nLanean jarraitzeko gogoz bueltatu dira Greziatik Libe Arando Azkoaga (1986), Ane Amesti Gaiastegi (1988) eta Libe Mimenza Castillo (1988) elorriarrak. Samos irlan egon dira. 5.000 migratzaile ez atzera ez aurrera daude han, Europara heldu arren ateak zarratuta topatu dituztelako. Mugak zabaltzeko eta elkartasuna sustatzeko asmoz jaio den Hemendik Harantz Durangaldea taldeko kide dira hirurak.\nZer sentsazio ekarri duzue Greziako esperientzia boluntariotik?\nLibe Arando: Lana egiteko beharrizana dagoela eta jendea animatu behar dugula. Beharrizana aurrez aurre ikusi dugu.\nAne Amesti: Esperientzia positibotzat jotzen dut, baina boluntario falta itzela ikusi dugu. Ados nago Libegaz, jendeak beharrizana dauka. Badago materiala, baina lanerako eskuak falta dira.\nLibe Mimenza: Europak kaiolatan sartutako animaliak bezala tratatzen ditu migratzaileak. Duintasunik bako egoeretara kondenatuta dituztela ikusi dugu.\nZergatik diozu kaiolena?\nL.M.: Kanpamentuak Acnurrek eraikitako espazio batzuk dira, hesitutakoak. Han sartzen dituzte, baina ez dira eurekin arduratzen: ez diete ematen lo egiteko leku eroso bat, ez dutxarik, ez komunik, ez janaririk... Samos irlako gunea 500 pertsonarentzat dago eraikita, eta barruan 1.000 daudela kalkulatzen dugu. Beste 4.000 inguru oihana deitutako ondoko eremuan daude.\nA.A.: Oihana deitzen dioten horretan ez dago ezer. Plastiko eta makilekin sortzen dituzte aterpeak, bakoitzak ahal duen moduan.\nL.A.: Gobernuz kanpoko erakunde autogestionatuek hornitzen dituzte kanpalekuak.\nJendeak beharrizana dauka. Badago materiala, baina lanerako eskuak\nZelan eduki zenuten Greziako proiektuaren berri?\nA.A.: Hemendik Harantz elkartea Arabako Errioxan jaio zen, 2015ean, herri mugimenduen eskutik. Gazte batzuek Greziarako karabana solidario bat egin zuten, eta erantzun ona eduki zuela ikusita, herri askotako jendea inplikatzen hasi zen, batez ere arropa bilketan zentratuta. Azaroan kide batek eta nik ezagutu genituen, eta ordutik hartu-emanetan ibili gara. Gure asmoa beste elkarte batzuekin elkarlana sustatzea da; egin dugun boluntariotza lanerako, Refugee For Refugees elkarteagaz batu ginen.\nL.M.: Grezian Samos irlan egin dugu lan eurekin. Siriar errefuxiatu batek sortu zuen elkarte bat da. Sirian gidatzen zegoela, bonba bat jausi zitzaion eta hanka txarto zeukan. Hala ere, 14 kilometroko tartea egin zuen igerian. Bidean lagun bi galdu zituen. Alemaniara ailegatzea lortu zuen, baina gero Lesbosera bueltatu zen, proiektu hau abian jartzera. Batez ere arropa banaketa masibora dedikatzen dira, doako denda irekien bidez. Samosen aurten zabaldu dute denda, eta hara joan gara.\nZelakoa izan da eguneroko lana?\nL.A.: Nekeza izan da, behar asko zegoelako, eta egunean 14 orduz ibili gara lanean. Hurrengo egunean etorri beharreko 200 bat andra eta haien seme-alabentzat materiala prestatu, gizonentzat hurrengo asterako tiketen banaketa egin, ume txikientzat paketeak egin...\nL.M.: Goizean goiz elkartzen ginen, eta banaketa egin ostean bakoitza bere postura joaten zen. Hizkuntzen arabera eta itzultzaileen laguntzagaz jendeari arreta eman genion, eta bere beharren arabera arropa eskaini... Horrela, bazkalordura arte. Arratsaldean biltegietara joaten ginen normalean, gauzak sailkatzen, bilatzen, ordenatzen... Umeekin aktibitateak egin ahal izan ditugu pare bat bider, eta horrek arnasa apur bat eman digu.\nHeltzen zirenak beldur handiagaz zetozen, eta inondik ere ez zuten gura Turkiara bueltatzerik”\nZuentzat, pertsonalki, zer suposatu du migratzaileekin egindako lan boluntario horrek?\nL.A.: Badaude momentu gogorrak. Esaterako, arropa goitik behera behar duen 13 urteko ume bat ikusten duzu, uzkurtuta, zer eskatu ere ez dakiela. Baina indarra dute. Duintasuna merezi dute eta ezin duzu penatuta egon. Berdinak garela, anai-arrebak garela sentitzea lortu behar duzu.\nL.M.: Bihotza 38.000 bider erdibitu zait egunean, eta uste dut denoi gertatu zaigula. Gehiago izan da erneguagatik. Gu pribilegiatu batzuk gara, baina nork diosku ez zaigula horrelakorik bizitzea gertatuko? Migratzaile izan ginen eta bihar igual berriro izango gara. Bestalde, geratu zaidan sentsazioa da sarritan interbentzioak karitate ikuspuntu batetik egiten direla, eta ez duela ezertarako ere balio. Hemen politikak behar dira, gauzak benetan aldatzea. Argi geratu behar da ere pertsona horiek ez direla errefuxiatuak, errefuxiatu izateko itxaroten daudenak baino. Gosaltzeko itxaroten dute, dutxa bat hartzeko, eskola hartzeko, medikuarenera joateko, euren asilo eskaera tramitatzeko... Itxarote horrek akabatzen ditu euren itxaropen guztiak.\nA.A.: Norbere herrian kontzientziazio lan bat behar dela uste dut, jendeak gobernuei presio egin eta politikak aldatzeko. Bestela, karitatea izango da. Pertsonalki, esperientziak indar itzela eman dit, eta hemen lan egiten jarraitzeko gogotsu etorri naiz.\nMigratzaileen krisia azaleratu zenean, ateak zabalik zeudela zirudien. Baina itxaroten daude, Grezian, Italian...\nL.M.: Europak ateak itxi ditu, eta lotsagarriak diren kuotak ere ez ditu betetzen. Beldurraren politika zabaldu du, eta hor dago ultraeskuinaren igoera. Mugak zabalduta gure ongizatea galduko dugula diote. Baina beherakada demografikoa izan dugu, eta pertsona berriak behar ditugu gure herrialdeetan. Bestalde, Europak espoliazioa amaitu behar du errefuxiatuen jatorrizko herrietan.\nL.A.: Greziari lagundu beharrean, Turkia armaz hornitzen dabil orain Europa, eta salagarria da. Heltzen zirenak beldur handiagaz zetozen, eta inondik ere ez zuten gura Turkiara bueltatzerik.\nAurrera begira, Lesbosen lanean dabilen Zaporeak taldeagaz elkarlanean janari bilketa hasi duzue.\nA.A.: Maiatzaren 10era bitartean Elorrioko, Abadiñoko eta Iurretako eskoletan egingo da bilketa. Hilaren 9an, 10ean eta 11n kalean ere egongo gara, Elorrion eta Abadiñon. Hazi luzeko arroza, pasta, dilistak, garbantzuak, babarrunak, arrain kontserbak eta olioa batuko ditugu. Gero, Zaporeak taldeak Arrigorriagan duen biltegira eramango dugu, eurek Greziara garraiatzeko. Bestalde, ekainaren 8an jaialdi bat egingo dugu Elorrion. Goizean, Hemendik Harantzegaz elkarlanean dabiltzan elkarteak mahai-inguru batera gonbidatuko ditugu. Gauean kontzertuak egongo dira.\nL.M.: Hemendik Harantz Durangaldea talde sortu berria da, eta jendea batzera animatzen dugu, Durangalde osoan sarean lan egitera.\nMarkel Onaindia mai 03 Durango\n"Herrien, pertsonen eta giza eskubideen besarkada" lez aurkeztu dute. Munduko hainbat lekutan garatuko da domekako mobilizazio berezia, eta Euskal ...


Klika, klika, klika, hemen dator Korrika - Uribe kosta - Hiruka.eus\nARGIA.EUS 2018-11-07 12:52\n"Klika" leloa aukeratu du AEK-k aurtengo Korrikarako. 21. edizioa izango da eta apirilaren 4tik 14ra bitartean zeharkatuko du Euskal Herria, Garesen hasi eta Gasteizen bukatu. Jose Luis Alvarez Enparantza “Txillardegi” omenduko du euskararen aldeko lasterketak, kulturan, euskalgintzan eta pentsamenduaren alorrean egin zituen ekarpenengatik.\n2018ko azaroaren 7an aurkeztu zuten Korrikaren 21. edizioa, Donostiako San Telmo Museoan. © AEK\nBi urtean behin AEK euskaltegien ekimenez antolatzen den euskararen aldeko lasterketa aurkeztu dute asteazken honetan. Guztira 2.000 kilometro baino gehiago egingo ditu Korrikak Euskal Herri osoan barrena.\n2019ko apirilaren 4an abiatuko da Garesen (Nafarroa) eta apirilaren 14an bukatuko Gasteizen. AEK-ko ordezkariek azaldu dutenez, aurrerago ezagutaraziko dute ibilbide osoa zein izango den.\nMertxe Mujika AEK-ko koordinatzaile nagusiaren esanetan, 21. edizio honetan ere Korrikak hasierako helburuei eutsiko die: euskaltegientzat babes ekonomikoa lortzea eta euskararen aldeko jarrera bultzatzea.\n“Klika” da aurtengo Korrikaren leloa eta hitz horrekin lotu dute euskararekin konpromisoa hartzea, euskara ikastea eta erabiltzea.\n2019koak, gainera, euskararen normalizazioan lan garrantzitsuak egin zituen pertsona bat omentzeko ere balioko du: Jose Luis Alvarez Enparantza “Txillardegi” idazle, hizkuntzalari, politikari, ekintzaile eta pentsalaria omenduko du Korrikak. 2012an hil zen Txillardegi eta antolatzaileek nabarmendu dute Euskara Batuaren sorreran egin zuen lana.


Gaztelu III ia bukatuta\nAsteburu hontan ere, Martxoaren 9an, Gaztelu 3 leizean haritu gara lanean. Iadanik bertan egin beharreko lanak amaitu ditugula esan dezakegu, ia leize guztia berrikusi baitugu eta egin beharreko topografia guztiak eginak ditugu. Orain bertan dagoen material guztia kampokaldera ateratzea falta da.\nLeize honen birresplorazio honetan eginiko aurkikuntza nabarmenena Naroa galeria da. Galeria berri hau benetan ikusgarria da. Argazkiren bat eskuetan izan bezain pronto jarriko dugu sail honetan.\nGomistegiko kobara bisitaldia\nIrteera honek izugarrizko arrakasta izan zuen. Aloñako tontorrean egondako mendizale asko gerturatu zen Aloñako magaletan barrena zer eskutatzen den ikustera. Gerturatu zen gehiengoa Oñatiarra izaki, inor gutxik ezagutzen zuen Gomistegiko inguruek gordetzen dituzten sekretuen berri. Hona hemen argazki batzuk.\nErreskate simulazioa Degurian\nEuskal Espeleo Laguntzak erreskate simulazio bat antolatu du Urriaren 20rako Degurian Aloña Mendi Espeleologia Taldearen laguntzaz. Euskal espeleologiak Eusko Jaurlaritzako barne sailarekin duen hitzarmen bati ezker sortua da EEL, eta erreskate talde hau da kobetan gertatutako istripuetan lanean haritzen dena.\nErreskate egunean egin zuen eguraldi petralari aurre eginez, Araotzen bildu ginen espeleologo guztiek lan bikaina burutu genuela esan daiteke. Aurrez planteiatutako helmuga lortu genuen, meandro eta putzu sakonez jositako leize hestu baten barrenetik kamila edo ohe txikia ahalik eta bizkor eta seguruen ateratzea. Argazkiotan ikusi ahal da lehen taldea kamila barrenera eramateko prestatzen eta leizearen kanpoaldean geneukan kontrol postua, barnekaldearekin telefono bidez komunikatuta.


bridget jones momentuak | erbinnuriaren aztarnak\nArchive for the ‘bridget jones momentuak’ Category\nEraikuntza ez dago krisian\nIraila 26, 2008 in bridget jones momentuak\n…nahiz eta kontrakoa entzuten ari garen egunero. Zergatik ezeztatzen dut munduko ekonomilari guztiek aho batez diotena? Atzo, hankagorria eta Bobirekin eguneroko paseotxoa ematen ari nintzela, obretan dagoen eraikuntzaren aldemenetik pasa ginenean, hortxe entzun nuelako: “¡Olé esa amatxo!“.\nPiropoak desagertzen ez diren bitartean ezin krisian egon (beste gauza bat da langilearen dioptriak greban ote dauden edo ez).\nBridget Jones momentua\nurtarrila 31, 2007 in batzuk, bridget jones momentuak\nKotxea garajera sartzera nindoan Seat Ibiza beltz bat ate aurrean ikusi nuenean. Aldameneko garajean, berriz, 22-25 bat urteko bi mutil, musika ekipoa kaletik entzuteko moduan, eta nik nere artean “jodeeeer, ederra egin duzu Bootxo! Zure gidari abileziak gertu-gertutik aztertzeko aukera izango dute hauek!“.\nTxintxo aurpegiarekin kotxea ate aurretik mugituko zuten galdetu diet gaztelania batuan, eta haiek baietz. Seat Ibiza ez-dakit-zenbat-zaldi-eta-behorrera igo, giltzari eragin, eta txunda-txunda erritmoekin batera kotxea mugitu du gazteenak. Nire esperantza kotxea mugitu ondoren bere garajera bueltatzea zen, baino uste dut entretenimendu falta zuela eta beraz, nire maniobra ikuskizuna ikustera geratu da; desde luego, ke majo!\nGidatzeko nire esperientzia ez da oso luzea, egia esan, eta beraz, oraindik horrelako momentuetan urduri jarri eta izerdiak ihes egiten dit gorputzetik, bihotza trostan jartzen zait eta nire autoestima bost bat puntutan hondoratzen da. Are gehiago maniobra txunda-txunda topera entzuten ari den gazte erdi kolokatua zuri begira-begira kotxeari kolpea noiz emango zain dagoela egin behar duzunean.\nArnasa sakon hartu, martxa atrasa sartu eta hor noa! Lehenengo mugimendua hurbiltzeko: nahiko urruti. Izerdia besapeetan nabaritzen dut. Bigarren saiakera, eta hobeto hurbildu dut. Dagoeneko arropa guztia sobran dut. Tipoaren begirada somatzen dut. Hirugarrengorako esperantza handiegirik ez dut, baina patuaren bideak ezezagunak direnez, nire harridurarako izugarrizko maniobra egin eta kotxea garbi-garbi sartu dut bere estalpean. “Toma ya, txupate esa, kapullo! Emakumea naizela eta zer uste zenuen, Carlos Sainz nintzela edo?”\nHarro-harro atera naiz garajeko atea ixtera, bere miresmen begirada itxarotera. Baina orduan, Seat Ibiza beltza berriro aurreratu behar zuenean, mekasuenla! Poltsoa kotxe barruan utzi dut! Ke bajon! Nire irudi “ona” pikutuara, eta tipoa irribarre lelo horrekin. Nire bizitzako beste Bridget Jones momentua izan da hau…


“Doppler Eco TAC” Miriam Isasiren erakusketa, Montehermoson - Nontzeberri\nHasiera/ARTEA/“Doppler Eco TAC” Miriam Isasiren erakusketa, Montehermoson\n“Doppler Eco TAC” Miriam Isasiren erakusketa, Montehermoson\n2016ko Proiektu Artistikoen deialdian hautatutako proiektuak aurkezten ari da Montehermoso Kulturunea. Deialdiak bertako artisten lanak erakustea du xede. Hiru artista eta proposamen aukeratu ziren: Gert Voor In’t Holt-en Fail again, fail better; Edurne Herrán-en Futuro Perfecto; eta oraingoa, Miriam Isasiren Doppler Eco TAC . Azken hau maiatzaren 14ra arte ziango da ikusgai.\nArtistak berak honako lerroak idazti ditu erakusketa aurkezteko kaleratu den katalogoan: “Ekintza egoera gisa, bizi izandako esperientzia, bizigarriak deskodetzea. (…) Erresonantzia magnetikoak (EM) imanak eta irrati-uhin indartsuak erabiltzen ditu gorputzaren irudiak sortzeko. Hori Doppler eraginaren bitartez lortzen da: objektu batek pertsona batengana hurbiltzean edo berarengandik urrutiratzean egiten duen doinuak frekuentzia ezberdina du. Odolean errebote egiten duten ultrasoinuak ezberdinak izango dira, odol-isuriaren norabidearen eta abiaduraren arabera. Ultrasoinuen uhinetako aldaketa horien bitartez, ekografoak interpretatu egin ditzake horiek eta kolore zehatz bat esleitu frekuentzia bakoitzari”.\nHorrelako esperientzia eta probaren sentsazioak eta soinuak interpretatu nahi izan ditu artistak, eta horretarako musika eta bideoaz baliatu da: “Ikus-entzunezko formatuan aurkitu dut hori transmititzeko bitartekorik egokiena. Musikan, espazio-denbora gisa. Eta bideoan, horixe baita ikusizkoaren tokia, memoriarena, orainaldiarena eta lursail ezagun, galdu eta berreskuratuaren metafora. (…) Iraganean kokatzea ahalbidetzen didana”.\nLiteraturako erreportajeari buruzko solasaldia\nJoe Lovanoren emanaldiarekin hasiko da “365 Jazz Bilbao’” programa


Bitnik inpaktoa\t| Kulturnet (Begia)\n« Zentsura gaindituz | Hasiera | Zibernegozioen gainbehera »\n2001ko urtarrilak 13, Larunbata\t| Kulturnet (Begia)\t|\nHarriduraren erakusketa birtuala\nMila urte hauetan kultur produktu asko sortu badira ere, mila horietatik azken bost urteotan sortu den kultura telematiko berrian murgilduta gaude. Irudiei dagokienez, egun egiten direnak baino ez zaizkigu interesatuko eta gaurko egunean ezezik etorkizunean jarriko dugu gure begirada teknofiloa, kultura digitala aurrerantzean nagusi izango baita eta hemen irudiek eta sentsazio indartsuek agintzen dute.\nHarridura, exzitazioa, nazka eta horrelako bat-bateko sentsazioak eragiten dituen erakusketa birtuala antolatu dute Bitniks aldizkariko lagunek. Ez dakienak jakin beza, bilbotarrak direla Bitniks aldizkari elektronikoa egiten duten lagunak, gehienak bederen. Izenaren hitz jokoak ongi adierazten duen bezala, belaunaldi digitaleko kide sentitzen dira, ez 50ko urteetako beat belaunaldikoak.\nEuskal giroetan ez dira ezagunegiak, gaztelaniaz lan egiten baitute, baina mundu digital latinoan lehen lerroan daude. Mundu digitaleko guru bilbotar hauek ezinbesteko erreferentzia dira, ez bakarrik Espainian, komunitate digital latinoamerikar osoan baizik. Beti kulturaren aldea nabarmentzen, denetariko arloak dituzte aldizkari elektronikoan: arte digitala, diseinua, merkataritza, ikerketa... Etorkizuneko joerak aurreratzea maite dute eta euren erreferentzia nagusia Wired aldizkari totemikoa da.\nOraingoan, Impacto izenburupean, eztabaida sortu nahi dute, �jendearen arreta erakartzeko inpaktua sortzearen estrategiaren inguruan�. Arlo ezberdinetan banatuta daude bertako edukiak: arte digitala, argazki gatazkatsuak, artikuluak eta eztabaida foroa. Aipagarriena irudiak dira: erakusketa telematikoa antolatu dute aldizkariko horma birtualetan arlo honetan norbait diren hainbat egile interesgarriren lanak erakutsiz. Bertako egile batzuk daude bertan, Javier Zarracina eta Alvaro Ortega kasu, baina baita Ipsum Planet kolektiboa, Miguel A. Martin, Antonio Fernandez Coca eta beste batzuk.\nIrudietan harrigarrienek odola, sexua edo harridura nahasten dute. Haien artean Benetton arropa saltzaileen kanpainarik gordinenetako argazki batzuk eta Marilyn Manson itxura nekrofiloko musikari-showman siniestroa. Benetton-en kanpainen arima Olivero Toscani izeneko sortzailea izan zen eta IHESa edo arrazakeriaren salaketa gordinarekin jantzi ditu marka horrentzako kanpainak. Baina EEBBetako gizarte puritanoak ezin izan zuen bere azken kanpaina jasan, bertan heriotzera kondenatutako lagunak ageri zirelako. Horregatik arazo ekonomiko eta legalak izan ditu enpresak herrialde hartan eta Toscanik enpresa utzi du, 18 urte bertan egin ostean.\nMarilyn Manson da probokazioaren beste aditu bat. Bere bideoklipak debekatuak izan dira. Itsusikeria eta mina aldarrikatzeaz gain, bere esanak ez dira atzean geratzen eta bere ekintzak ere probokazio hutsa dira: banderak erretzen, konkordunak eta pertsonaia izugarri itsusiak ateratzen eta psikopata hiltzaileen apologia eginez �bere izena Marilyn Monroeren eta Charles Mansonen arteko nahasketa da� berdin ultraeskuindarrak zein demokrata moderatuak asaldatzen ditu.\nBeste atal bat okupatzen du Sensation erakusketak. Charles Saatchi-ren erakusketako artista britainiar gazte zenbaiten beste erakusketa honetan gizon baten burua ikus dezakegu, bere zainetatik hartutako hainbat odol litro izozturekin egina, edo txerri buru bat hermetikoki itxitako bitrina batean.\nIrudiez gain, badago zer irakurri erakusketa honetan. Aipatu ditugun Manson, Sensation eta Benetton ezezik Unabomber ere badago. Theodore Kaczynsky intelektual eremita, terrorista neoludditak alde Ludd erregearen teknologiaren aurkako teoria batez janzten du bere ibilbide klandestinoa eta beste ikono bat bihurtu da bere robot erretratuari esker.


“Sakrifizio erraldoi bati esker bakarrik atera gara aurrera” - SPRI\n“Sakrifizio erraldoi bati esker bakarrik atera gara aurrera”\nManu Muñoz, I+Med enpresako bazkide sortzailea,\nMade in Basque Country (Radio Euskadi) irratsaioko enpresa-hitzordu honetan Bio-medikuntzaren arloko euskal ETE baten ezaugarriak aztertuko ditugu. Enpresa, I+Med, Gasteizen sortu zen duela lau urte, lau bazkideren eskutik, eta berrikuntzari estuki loturik dagoen sektore batean dihardu. Unibertsitatearen inguruan ernaldu zen, zehazki, EHUk Gasteizen duen Lascaray Ikerketa Zentroan, eta une honetan goi-mailako kualifikaziodun 14 lagunez osaturik dago. Esan bezala, i+Med estuki lotuta dago BIO sektorearekin, batik bat osasun arloarekin, eta bere jarduera-esparrua da farmakoak modu kontrolatuan askatzeko nano-hidrogel bio-polimeriko injektagarrien berrikuntza eta garapena; zalantzarik gabe, etorkizun handiko merkatu-nitxoa, eta egoitza BIC Araban duen euskal ETE honek posizio ezin hobea lortu du merkatu-nitxo horretan.\nBIO sektoreaz dihardugunean, pazientzia handia eskatzen duen ibilbide luzeko lasterketa batez ari gara…\nBai, zalantzarik gabe, eta gure kasua da horren adibide. 2013an sortu ginen EHUren barruan, urtebete geroago sortu ginen enpresa gisa, eta gero kooperatiba bihurtu ginen. Eta 2015ean garatu genuen enpresaren egitura lau bazkideren artean. Orduantxe hasi ziren gorputza hartzen Bio-medikuntzaren esparruan garatuta geneuzkan ikerketa-ildo guztiak, bezeroekin eta hornitzaileekin harremanetan jarri ginenean, alegia.\nGaur egun nano-hidrogel bio-polimeriko berriak merkaturatzeko zorian gaude. Adibide bat jarriko dut, mundu guztiak uler dezan: Bio-medikuntzaren sektoreaz dugun ezagutzari esker nano-hidrogelak kargatzen ditugu printzipio aktiboz, farmakoz edo hazkuntza-faktorez osatutako molekulez. Eta nano-hidrogel horiek laranja poltsa batekin konparatzen ditugu: gure teknologiaz baliatuz sare gurutzatuak sortzen ditugu, eta horietan kargatzen ditugu molekulak, hau da, sareko laranjak. Zein berritasun eskaintzen dugu nano-teknologiaren esparruan? Gai garela laranjak luzaroan eta etengabe askatzen dituzten sareak sortzeko. Hau da, nano-hidrogel hori giza gorputzaren barruan sartzen bada medikamentu batekin, aurrez definitutako dosia askatzen du egun batez, bi egunez edo hamabost egunez.\nBeraz, ongi ulertu badugu, ez genuke egunero hartu beharko gaixotasunari aurre egiteko denbora jakin batez preskribatzen diguten farmakoa, eta nano-hidrogela farmako horren ordezkoa izango litzateke?\nGure produktuak gehiago zuzentzen ditugu kirurgia ondorengo egoeretara, hau da, farmakoak administratzeko bide alternatibo bat da, baina ebaketa bat egin ondoren erabiltzeko. Horretarako ere bada beste adibide oso grafiko bat, oineko hatz txikiarena hain zuzen. Hatz txiki horretan ebaketa bat egin badizute, Bio-medikuntzak dianaren erdigunea tratatzen du, patologia dagoen puntu zehatza. Zonalde hori bakarrik medikatzen dugu. Nano-hidrogel kargatu bat txertatzen dugu, eta horrela, pazienteak ez du medikaziorik hartu beharko x egunez, dianaren erdigunea medikatzen dugulako.\nMerkatu-nitxo erakargarria al da?\nEtorkizun handikoa bai behintzat, agian horregatik da hain erakargarria. Baina ezin da ahaztu luzea dela produktua garatu eta merkaturatzeko bidea, demagun bost eta zazpi urte bitartekoa, kontuan hartu behar baitira ikerketa-, garapen- eta zertifikazio-prozesu guztiak.\nZein puntutan dago orain I+Med?\nUne honetan hainbat proiektu dauzkagu nazioarteko konpainiekin. Kasu batzuetan bizidunekin probatzen ari gara, beste batzuetan, berriz, nano-hidrogelak garatzen molekula kargatu gabe. Hau da, bi garapen-ildo dauzkagu, nano-hidrogel konplexuenak eta sinpleak, azken horiek direlarik 2017an merkatura ateratzeko fasean dauzkagunak. Beraz, esan genezake I+Med benetako proiektua dela, futurologiatik eta zientzia fikziotik batere ez duena.\nNork izan zuen I+Med sortzearen “errua”?\nEnpresa pribatutik zetozen langilez eta EHU barruan ziharduten ikerlariz osatutako talde batean sortu zen ideia. Gogoeta bat egin ondoren, Raúl Pérezek -gaur egun gure zuzendari zientifikoa denak eta bazekienak nano-hidrogelei buruz- proposatu zuen Euskal Herriko Unibertsitateari aurkeztu behar geniola proiektua, eta halaxe egin genuen. Hortik aurrera ekimenak ibilbide luzea egin du, harrera ona izan du erakundeen nahiz enpresen artean (besteak beste, Toribio Echevarria Saria jaso du) eta laguntza handiak lortu ditu.\nKasu honetan, nolako papera jokatu du EHUren Arabako campusak?\nEsango nuke funtsezkoa eta erabakigarria izan dela. Berak jarri zuen euskarri materiala, Lascaray zentroko instalazioak alegia, eta guk, sortzaileok, geure jakintza. Proiektua oso erakargarria da gaur egun, baina bide luzea egin du 2013tik gaur arte, eta sortzaileok sakrifizio pertsonal eta profesional handia egin dugu proiektua aurrera atera ahal izateko.\nI+Med-en ikuspegi enpresarial eta ikertzailea BIO sektorean bakarrik zentratzen da?\nEnpresak ikerketa du helburu sortu zenetik, eta horren erakusgarri da gaur egun enpresako kide diren 14 lagunak etengabe ari direla ikertzen, beren laborategian. Denak dira doktoreak Kimikan, Farmazian, Ingeniaritza Bio-medikoan, eta abar. Talde horren barruan, batzuen lana da aurrera ateratzea dagoeneko martxan dauden proiektuak, eta beste batzuk nano-hidrogel berriak eta askapen formula berriak garatzen jarraitzen dute.\nEnpresaren ibilbidean izan duzue puntu kritikorik? Hau da, birplanteatu duzue hain konpainia konplexua sortzearen erabakia?\nEz dugu inoiz etsi, kooperatibak bere bidea hasi zuenean denok oso ongi genekien apustu pertsonala zela eta guk geuk izan nahi genuela enpresaren kontrola eta kudeaketaren ardura. Gainera, ez genuenez hileroko soldatarik, ez zegoen arriskurik ez-ohiko saririk gabe geratzeko, ez baitzegoen halakorik… (barreka). Helburu batzuk finkatu eta horiek lortzeko motibazioari esker egin dugu aurrera, eta, batez ere, bazkide guztiok lehen urteetan eginiko ahalegin erraldoiagatik. Horri esker existitzen da enpresa gaur egun.\nOrain baduzue soldatarik?\nBizirauteko adina! Baina pozik gaude. Inork ez zigun esan erraza izango zenik.


Zure bikotea ez da hain adimentsua - Zientzia Kaiera\nGizakiok geure inteligentzia zenbatekoa den aurresateko gaitasuna dugu, eta modu nahiko zehatzean egiten dugu, gainera. Besteen adimena zenbatekoa den jotzeko gaitasuna ere badugu, eta horretarako ez dugu informazio asko behar, ikerketek adierazi dutenez. Hala ere, normalean norberaren adimena gehiegi balioesten da, alegia, uste duguna baino adimen-gaitasun txikiagoa dugu. Orain frogatu berri denez, bikote erromantikoaren adimena are gehiago balioesten dugu. Beste modu batera esanda, zure bikotekideak uste duena baino ergelagoa zara.\n1. irudia: Zure bikotea uste duzuna baino ergelagoa da, eta zu ere ez zara uste duzuna bezain azkarra, ikerketen arabera. (Argazkia: Michal Jarmoluk / Pixabay – domeinu publikoko irudia)\nNormalean, geure adimenari buruzko ideia onegia izaten dugu, beste zenbait ezaugarriren kasuan gertatzen den bezala -eta horrela frogatuta dago-. Horretaz gainera, Gignac eta Zajenkowski ikertzaileek egindako lanak frogatu berri duenez, bikotekidearen adimena ere gehiegi balioesten dugu -norberaren buruarena baino gehiago, ikusi dutenez-. Ikerketaren helburu nagusiak lau izan dira: alde batetik, bikote erromantikoaren adimena gehiegi estimatzeko efektua eta norberaren adimena gehiegi estimatzeko efektua aztertu dituzte. Bestetik, emakume eta gizonek adimenak estimatzeko duten gaitasuna aztertu dute. Horretaz gainera, adimenaren bateragarritasun subjektiboak eta objektiboak bikoteen egonkortasunean duen –edo izan dezakeen– efektua aztertu dute.\nIkerketa aurrera eramateko ikertzaileek 218 bikote heterosexual aukeratu zituzten, batezbeste 6 urtez elkarrekin egon direnak. Oro har, jakina da korrelazioa dagoela norberaren adimen objektibo eta subjektiboaren artean, nahiz etra bigarrena pixka bat altuagoa izan ohi den. Esaterako, 2018an AEBtan egindako inkesta batean ikusi zen inkesta egin zutenen %65ak uste zuela batezbestekoa baino adimen altuagoa zuela -inkestaren lagina nahiko handia bazen, %50 ingurukoa izan behar zuen datu horrek ezinbestez-. Beste ikerketa baten emaitzen arabera, gizonen adimen-koziente subjektiboa objektiboa baino 7.8 puntu altuagoa da eta emakumeen kasuan, aldiz, ez dago desberdintasun adierazgarririk.\nEra berean, orain arte egindako ikerketetan ikusi denez, bikotekidearen adimena garrantzitsua da bikote-bilaketa etapan, modu kontziente edo inkontzientean. Emandako azalpenen arabera, adimena eboluzio-abantaila garrantzitsua da eta ondorengoei heredatzea gomendagarria da hori. Hortaz, sexu-hautaketa egiterakoan, garrantzitsua da adimena estimatzeko tresnak izatea. Zentzu horretan, frogatuta dago informazio gutxirekin gizakiak gai direla adimen-kozientearen balioespen nahiko zehatza egiteko.\nGignac eta Zajenkowskik egindako ikerketan, parte-hartzaileei haien bikotearen adimena 1etik 25era puntuatzea eskatu zitzaien -adimen subjektiboa neurtzeko-. Bestalde, APM deritzon adimen testa erabili zuten adimen-koziente objektiboa neurtzeko. Lortutako emaitzen arabera, parte-hartzaileek haien adimen-kozientea 30 puntu altuago estimatu zuten. Oro har, emakumeen %0,9k eta gizonen %1,8k bakarrik adierazi zuen bere adimena batezbestekoa baino baxuagoa zela -testaren emaitzen arabera datu horiek %68,8 eta %55,0 ziren, hurrenez hurren-. Bikotekideen adimenaren kasuan, aldeak are handiagoak dira. Gizonek uste zuten haien bikoteak 5,5 puntu adimentsuagoak zirela –balio objektiboarekin alderatuta– eta emakumeek, aldiz, haien bikoteak 7,7 puntu adimentsuagoak zirela.\nLortutako beste ondorio garrantzitsua zera izan zen: emakumeek ez dute gizonek baino gaitasun hobea adimenak estimatzeko, eta alderantzizkoa ere ez da egia. Horrek ondorio garrantzitsua dakar lotuta, hain zuzen ere, bikote-bilaketa prozesua ez dela gizonek lehiatu-emakumeek aukeratu eredua, baizik eta biek aukeratu eredua. Horrek adierazten du gizonek eta emakumeek lehiatzen dutela bikotekidea aukeratzerakoan edo, gutxienez, horren aldeko frogak ematen ditu, ikertzaileek diotenez. Edozein kasutan, bikoteak aztertzean ikusi dutenez, adimen-koziente objektiboaren eta subjektiboaren aldea ez da lotu bikoteen arteko harremanaren asebetetze-mailarekin.\nGignac eta Zajenkowskiren ikerketaren emaitzen arabera, beraz, bai gizonek eta bai emakumeek haien adimena gehiegi balioesten dutela frogatu da, eta baita haien bikotekideen adimena ere. Ezin izan da frogatu genero batek besteak baino gaitasun handiagoa duenik adimen-kozientea estimatzeko eta, azkenik, ez da loturarik aurkitu adimen-kozientearen antzekotasunaren eta bikote-harremanen arteko asebetetzearekin. Ikertzaileek ohartarazi dutenez, orain arte emakumeek haien adimen-koziente gizonek baino neurri txikiagoan ematen zieten balio handiagoa, baina, desberdintasun hori geroz eta txikiagoa dela dirudi -emakumeen nartzisismo-maila gizonezkoen mailarekin parekatzen ari denaren seinale-.\nZientzialariek ikerketak dituen mugak aipatu dituzte, besteak beste, adimena neurtzeko testaren mugak -hitzezkoa ez den adimena bakarrik neurtu dute-. Hala ere, ikerketak informazio eta datu argigarriak ekarri ditu norbere burua balioesteko gehiegizko gaitasunari buruz eta, gainera, ikusi da gaitasun hori bikotekidearengan ere islatzen dela. Hortaz, litekeena da zure bikotea ez izatea uste duzun bezain adimentsua. Zu ere ez.\nGignac Gilles E., Zajenkowski Marcin, (2019). People tend to overestimate their romantic partner’s intelligence even more than their own. Intelligence, 73, 41-51. DOI: https://doi.org/10.1016/j.intell.2019.01.004\nYour romantic partner is probably less intelligent than you think, suggests new study, David Robson, digest.bps.org.uk, 2019.\nArgitalpen-data: 2019/04/16 · Atala: Dibulgazioa, Kolaborazioak\nZientzialari 40 – Gorka Azkune from Kultura Zientifikoko Katedra on Vimeo. Adimen artifiziala gizakion adimena makinetan kopiatzeko saiakera da. Zer […]\nJuan Ignacio Pérez Iglesias Zer da hobe, seme-alabak izatea ala ez izatea? Haurrek onurak ekartzen dizkigute ala buruhausteak? Hobeto bizi […]\nNahiko berria da adimen emozionalaren kontzeptua, 1990eko hamarkadan hasi baitzen erabiltzen eta, ikerketen arabera, lotura nabarmena dago haren eta zenbait […]\nAsteon zientzia begi-bistan #251 – Zientzia Kaiera\n21 apirila, 2019\n[…] Gignac eta Zajenkowski ikertzaileek egindako lanak frogatu duenez, bikotekidearen adimena ere gehiegi balioesten dugu. Horretaz gain, ikerketan adimenaren bateragarritasun subjektiboak eta objektiboak bikoteen […]\nZure bikotea ez da hain adimentsua • ZUZEU\n[…] Josu Lopez-Gazpio Kimikan doktoreak Zientzia Kaieran. […]\nAnimalia bereziak al dira txakurrak? – Zientzia Kaiera\n[…] haien adimena handia -edo behar baino handiagoa- dela pentsatzera eraman gaitzake. Duela gutxi Kaieran bertan adierazi zen bezala, gizakiok badugu geure burua eta geure bikotekidearen inteligentzia gehiago balioesteko […]\nAnimalia bereziak al dira txakurrak? | EIBZko liburutegia


La batidora | Energia hazteko\nLa batidora elkarreraginezko jolasa da, Nekazaritza eta Elikadura Ministerioak sortua, Lehen Hezkuntzako ikasleentzat frutak erakargarri egiteko eta horien kontsumoa areagotzeko.\nOnline-jolasak proposatutako koloreen araberako fruta-zukuak egitea du helburu. Horretarako, ikasleek zenbait frutaren artean aukeratu beharko dute (bananak, marrubiak, madariak edo laranjak). Partida erabilitako elikagaiei buruzko informazioarekin osatuko da.\nLa batidora senari jarraituta jolasteko baliabide erraza eta hezitzailea da, ikasleak fruta gehiago jatearen beharraz ohar daitezen baliagarri izan daitekeena.


“Barruan ez bazaude, zaila da imajinatzea Nafarroa Oinezen antolakuntzak dakarren lana”. Noticias de Gipuzkoa\nIban Izurza eta Artxo Ruiz vianako eta lodosako lehendakariak\n“Barruan ez bazaude, zaila da imajinatzea Nafarroa Oinezen antolakuntzak dakarren lana”\nLodosako eta Vianako ikastolek daramate aurten Nafarroa Oinezen lekukoa. Data nagusia urrun badago ere, ekintza desberdinetan murgilduta daude jada.\nErentzun eta Ibaialde ikastolak - 2016(e)ko otsailaren 25a, osteguna - 06:07etan eguneratua\nIban Izurza eta Artxo Ruiz, Baztan Ikastolaren eskutik lekukoa jaso zutenean.\nlodosa- Iban Izurzarekin (Vianako Erentzun Ikastolako lehendakaria) eta Artxo Ruizekin (Lodosako Ibaialde Ikastolako lehendakaria) bildu gara Nafarroa Oinez 2016 berri eta berezi honi pultsua hartzeko asmorarekin.\nPertsonalki, zer suposantzen du aurtengo Nafarroa Oinezek zuentzat?\nIban Izurza: -Nafarroa Oinez berez erronka bat da ikastola batentzat, aurtengoa erronka handia da gure-tzat. Lehenengo aldia da bi ikastolek honelako jai bat antolatzen dutela eta, hori dela eta, zaila izaten da ba-tzuetan elkarren artean koordina-tzea. Baina erronka erakargarria da eta apurka-apurka elkarren arteko lanari etekina ateratzen ari gara.\nArtxo Ruiz: -Egia da bai, Viana eta Lodosa denboraz oso urruti ez egon arren, bi ikastolen artean Nafarroa Oinez egiteak orain arte ia ezezagunak ginen familien artean lan egitea ekarri gaitu. Zailtasunen gainetik, orokorrean positiboa izaten ari da eta oso aberasgarria nire ikuspuntutik.\nNola doaz Nafarroa Oinez presta-tzeko lanak?\nI.I.:-Material salmentarekin lotutako guztia martxan dago: Vianan denda ireki dugu, Lodosako azokan ere arropa saltzen da ostiralero, Sarasate Pasealekuko denda larunbatero irekiko da eta azkenik gure familiak Nafarroa osoa bisitatzen ari dira dendan ibiltariarekin.\nA.R.:-Bai, apurka-apurka ari gara baina gelditu gabe. Lehengo ekin-tzekin ere orain hasiko gara. Martxoaren 12an lehenengo hitzordua dugu Haur Kantari Txapelketarekin eta apirilaren 24an Pirritx, Porrotx eta Marimototsen azken ikuskizuna izango dugu. Lodosan izango dira ekintza hauek eta jendea hurbiltzea espero dugu.\nZer esango zenieke bi ikastoletako familiei?\nI.I.: -Animatuko nituzke. Familiak izaten ari dira benetako protagonistak, haiek ari baitira egunero “sokatik tiraka”. Nire miresmen osoa dute. Gu gara prentsan ateratzen garenak baina kolektibo handi baten lanaz ari gara.\nA.R.: -Hala da, gu Protokoloko Komisioan gaude. Horregatik, komunikabideetan agertzea toka-tzen zaigu, politikoekin egotea, hainbat erakunderen bileretan parte hartzea... Baina Nafarroa Oinez komisio askok osatzen dute: grafismoa eta komunikazioa, pertsonala, salmentak, ekintzak, segurtasuna… Zaila da imajinatzea, barruan ez bazaude, jai honek dakarrena, ez bakarrik egunean bertan, urte osoan zehar baizik. Hori dela eta, gure eskerrik beroenak eskaini nahi dizkiegun, ez bakarrik familiei, baita laguntzen ari diren bolondres guztiei ere.\nNola ikusten duzue bi ikastola hauen etorkizuna Nafarroa Oinezen ondoren?\nI.I.: -Historikoki, Nafarroa Oinezen helburua azpiegitura lortzea izan da, sinpleki esanda, adreiluak ipintzeko. Aurtengo helburua desberdina da, eraikinak baditugu baina hauek ordaindu behar ditugu. Nafarroa Oinezen ondoren lasaitasun ekonomikoa lortu nahiko genuke, hilabetearen bukaerara ailegatu ahal izatea, 37 urte hauetan pilatu zaigun zorra kitatzea. Laburki esanda, bi ikastola hauen bideragarritasuna bultzatu eta lortu nahi dugu.\nA.R.: -Bai, Ibanek dioen bezala lasaitasun ekonomikoa eskertuko dugu. Honetaz gain, Nafarroa Oinez honekin gure proiektua gizarteratu nahi dugu. Antolatuko ditugun ekintzen bidez gure eskualdean ikastola ikusaraztea, ezagutzera ematea eta euskarazko irakaskuntzan erreferentetzat hartzea nahi dugu.


Oihana Maritorenari egindako elkarrizketa - ZAE - Zurriola Antzerki EskolaZAE – Zurriola Antzerki Eskola\nOihana Maritorenari egindako elkarrizketa\n2013(e)ko apirilak 17 -n zurriantzerki-kargitaratuta\nElkarrizketa Ohiana Monitorenarekin (Ikastola aldizkaria, 2013ko apirila) http://aldizkaria.ikastola.net/node/188\nIkastolako bertako 160 ikasle, ikasle ohi, lagun talde eta guraso talde bat…; ia berrehun “aktore” ari dira antzerkia ikasten eta irakasten Donostiako Zurriola Ikastolako Antzerki Eskolan. Oihana Maritorenak, “Goenkale”n eta zenbait filmetan lan egin duen aktore ezagunak koordinatzen du eskola. Berarekin batean irakasle lanetan Joserra Fatxado, Arkaitz Garziandia eta Mikel Sarriegi dabiltza. LH3etik Batxilegora bitarteko ikasleekin, eta hortik aurrerako interesa duen jendearekin osatzen dituzte taldeak, eta talde bakoitzak urtean gutxienez hiru emanaldi egiten ditu, ikaskideen aurrean eta gurasoen aurrean. Talde horietako batzuk Donostiako Antzerki Topaketan, Azpeitikoan, Euskararen Egunean edo Durangoko Antzerki Maratoian parte hartu ohi dute. Oihana Maritorenak esan zigunez, euskal antzerkiak duen harrobi oparoenetakoa da eskola hori.\nEuskal antzerkiak duen harrobi oparoenetakoa da.\nGelaz kanpoko ekintza gisa funtzionatzen du Zurriolako Antzerki Eskolak. 160 ikasle ditu ikastola barrukoak, LH3n hasi eta Batxilergora artekoak alegia, baina beste 28 gazte ari dira antzerkia ikasten, ikasle ohiak batzuk edo hauen lagunak. Guraso talde bat ere badute. Oihana Maritorena aktore eta eskolako koordinatzaileak esan zigunez, Zurriolako Antzerki Eskola izan da eta da euskal antzerkigintzak izan duen harrobirik oparoenetako bat, ETB1eko telesailetako aktore asko, “Goenkale”koak esate baterako, hortik atera baitziren. Bera ere, Oihana, hor hasi zen ibilbidea egiten.\nMaila bakoitzean arlo bat lantzen dute: LH3n mimoa egiten dute; LH4n testu antzeztua (irakurketa eta entonazioa) jorratzen dute; LH5n clown ariketa eta esketxak egiten dituzte; LH6n testu sakonagoen lanketa; DBH1en inprobisazioa lantzen da; DBH2n gorputz espresioa eta dantza; DBH3an sormena jorratzen da eta gidoiak egiten hasten dira; DBH4ana berriro ere testua eta Batxilergoan, amateur taldean eta gurasoekin taldeak berak aukeratzen du landu nahi duen generoa, komedia, drama edo zer nahi den. Maila bakoitzean talde bat baino gehiago izaten dira, taldeko dozena bat ikasle sartzen direlako.\nJoserra Fatxado da irakasle beteranoena eta berarekin batean dabiltza Mikel Sarriegi, Arkaitz Garziandia eta Oihana bera dabiltza.\nOihana eta Joserra elkarrekin sartu ziren “Goenkale”n orain 13 urte eta geroztik ia urtero hartu izan omen dituzte telesailetarako ikasleren batzuk. Oihanak esan zigunez, talde bakoitzak hiru emanaldi egiten ditu urtean bat beren ikaskide eta maila bat beheragokoentzat eta bi gurasoentzat. “Horretaz gain, Donostian maiatzean egiten den Antzerki Topaketan bi amateur taldek eta DBH4ko batek hartu ohi dute parte eta sariak ere irabazi izan ditugu. Azpeitira ere joan izan gara eta hor aurreko urteko lanarekin joaten dira taldeak. Eta Euskararen Egunean egiten ditugu emanaldiak. Antzoki Zaharrean eta Lugaritzen talde amateurrak sei emanaldi egin zituen. Aurten LAGA talde amateurrak, “Zazpitik hiru” lanarekin, Euskararen egunarengatik antolatutako ekintzetan parte hartu du, Lugaritz eta Antzoki Zaharrean 6 emanaldi eginez.Talde horrek berak Durangoko Antzerki Maratoian parte hartu zuen obra berarekin. Joserrak zuzentzen duen BIGA taldeak abenduan estreinatu zuen Jareñon ‘Tradizioa lege’ obra eta lan horrekin ere badabiltza. Joan den astean Usurbilgo gaztetxean izan ziren”, jarraitu zuen.\nOihanaren ustez, jendaurrean egoten erakusten du antzerkiak. “Niri amak hori esaten dit beti, lotsa galtzeko apuntatu ninduela. Gela barruan eta hirugarren eta laugarren mailan ematen dute antzerkia. Hor pizten zaie askori gogoa eta gero taula gainera ateratzea ohitura bihurtzen da”, esan zuen Oihanak.\nEskolak funtzionamendurako diru-laguntzak eskatzen ditu erakunde ezberdinetatik eta orain arte bezala euskarazko antzerkia kalera ateratzen ahalegintzen jarraituko dute.\nKategoria Prentsan..., egilea zurriantzerki. Gorde lotura.


Inta bidea, udako txoko freskoa - Mendialdea - Alea.eus\nEdorta Lamo | Mendialdea\nInta bidea, udako txoko freskoa\nMirian Biteri 2020-07-07 08:00\nEga erreka ondotik doa Inta pasealekua; karramarroak hartzeko toki ona dela dio Edorta Lamo sukaldaritzak. EDORTA LAMO\nMendialdeko Ega erreka ondoan eta basoen artean dago Inta pasealekua, Edorta Lamo sukaldariaren toki kuttunena. Santikurutze Kanpezuko amaieran du abiapuntu Araba eta Nafarroa lotzen dituen bideak.\nBere izenak dioen bezala, mendi eta haran txikien artean dago Arabako hego-ekialdean kokatuta dagoen Mendialdea kuadrilla. Eskualdeak 485 kilometro koadroko zabalera du, oso erliebe malkartsuan dauden sei udalerritan banatuta: Arraia-Maeztu, Bernedo, Kanpezu, Lagran, Urizaharra eta Harana; udalerriek, denera, 47 herri biltzen dituzte.\nMendialdeak edertasun handiko eta aniztasun aberatseko inguruneetan ibilaldi lasaiak eta atseginak egiteko aukera eskaintzen du; horien artean, Edorta Lamo sukaldariak aukeratu duena dago: Kanpezu aldeko Inta bidea.\nGaztea bada ere, sukaldaritzan ibilbide luzea du Lamok (Gasteiz, 1980). Oñatin sukaldaritza ikasketak egin ostean, AEBetan ibili zen lanean. Etxera itzultzean, Gasteizko Hor Dago tabernan ibili zen, eta 2006an A Fuego Negro jatetxea zabaldu zuen Donostian, Amaia arrebarekin batera. Proiektu horrekin kritika ezin hobeak jaso ostean, bizimoduz aldatu zuen. "Nire oinarrira eta izatera itzuli naiz", laburbildu zuen orain dela bi urte ALEAri eskainitako elkarrizketan.\nFamiliarekin batera, Santikurutze Kanpezura bizitzera joan zen eta bertan proiektu gastronomiko berria jarri zuen martxan: Arrea! jatetxea. Mendialdean eta Kanpezun "estalita egon den arbasoen kultura eta bizimodu latza" azaleratzea bilatzen du egitasmo horren bidez.\nLamok azpimarratu du eskualdea bere osotasunean "leku magiko eta ikaragarria" dela berarentzat. "Hemengoa izateak badu bere influentzia horretan, baina kanpoan 20 urte eman eta orain dela bi urte nire herrira (Kanpezu) bueltatu ostean, konturatu naiz Mendialdeko bazter guztiez maiteminduta nabilela", onartu egin du.\n"Leku benetan aproposa udako partean, paseotxo fresko eta atsegina egiteko".\nHala ere, baditu leku edo pasealeku gogokoagoak, eta horien artean Inta bidea dago. Santikurutze Kanpezu herriaren bukaeran dago, eta Ega erreka ondotik doa: "Pasealeku erraza, aldaparik gabekoa eta Araba eta Nafarroa lotzen duten bidea da. Leku benetan aproposa udako partean, paseotxo fresko eta atsegina egiteko. Erreka alboan izateaz gain, zuhaitzen itzalez betetako bidea da, eta hortaz, Mendialdeko leku freskoenetarikoa da".\nKanabera alokatzeko aukera\nJendeak inguruko mendietatik ibiltzeko joera duela eta, hori normalean bide lasaia dela azaldu du, hutsik egoten dena. Horrekin lotuta, zera aipatu du: "Asko gustatzen zait, hain zuzen ere, seme-alabekin joateko nahiko paseotxo erraza izaten delako; txikiak dira oraindik eta mendira joatea gogorra egiten zaie". Gainera, bide erdian Kanpezuko arrantza egiteko aintzira dagoela gogoratu du: "Kanabera bat alokatu daiteke bertan, eta amuarrainak atera ditzakezu hango tabernan zeozer hartzen duzun bitartean", aipatu du. Amuarrainez gain, karramarroen bila ere joaten da udan: "Ega errekan hartzen ditugu, eta bide honetatik gure leku aproposenak ditugu karramarroak biltzeko".\nAitona-amonek bizirauteko, eta, hortaz, produktuak eskuratzeko beraiek egiten zutena praktikan jartzen du Arrea! jatetxean. Ehiza eta arrantzaz gain, fruitu eta belar basatiez baliatzen ziren arbasoak, eta Lamo bide beretik doa proiektuan: "Urte osoan hosto eta belar bereziak biltzeko erabiltzen dut Inta bidea; gainera, urte guztian zehar freskotasuna mantentzen duenez, belar zehatz batzuk lortzeko leku aproposena da", adierazi du sukaldariak.


“Ezinbestekoa deritzogu herritarren akuilua” - Artziniega - Aiaraldea.eus\n“Ezinbestekoa deritzogu herritarren akuilua”\nAimar Gutierrez Bidarte 2022-01-12 07:00\nJoseba Vivanco Retes bere bulegoan. / Aiaraldea.eus\nJOSEBA VIVANCO RETES Artziniegako alkateak baikor azaldu da 2022ra begira. Artziniegak 750 urte beteko ditu hiribildu izendatu zutenetik. Azken bi urte gorabeheratsu hauek atzean uzteko ospakizuna izan daiteke urtemuga.\nGorabehera handiko urtea izan da 2021a, Artziniegako Udalean ere horrela izan da?\nUrte zail eta gogorra izan da, zalantzarik gabe. Legegintzaldiaren erdia igaro dugu, denbora oso azkar pasatzen da, eta egin nahiko genituzkeen gauzak egiteko tarte gutxi daukagu.\nUste dut udaletik oso ondo erantzun diogula COVID-19ak sortutako egoerari; bai etxealdiko lehenengo hilabeteetan, baita gauzak bere horretara bueltatzen joan diren ondorengo hilabeteetan ere.\nZuhur jokatu dugu beti, eta uko egin diogu publizitateari eta demagogiari. Herritarrek eskertu egin dute gure jarrera, nik uste.\nForu Planeko hiru obra handi zenituzten mahaigainean legegintzaldiaren hasieran.\nPandemiak asko atzeratu du udal jarduna, baina egia da ez diogula gauzak egiteari utzi. Esan bezala, inbertsio handia suposatzen zuten Foru Planeko hiru obrekin hasi genuen gure ibilbidea: Udal igeritokien berritzea bata, eta ur-hornidura sarea eguneratzea beste biak.\nHasi berritan 600.000-700.000 euroko inbertsioekin aurkitzea ez da erraza, baina legegintzaldiaren ekuatorea gurutzatu dugun honetan esan dezakegu horietako bi amaituta ditugula honezkero, eta hirugarrena urtea amaitzearekin batera itxiko dugu.\n"2022ak bi urtez geldirik egon diren ekintza garrantzitsuen itzulera suposatuko du Artziniegan"\nBaina, bestelako lanak ere egin dituzue herrian, ezta?\nBai, ez diogu utzi herrian hobekuntzak eta obra txikiagoak egiteari. Horien artean abeltzaintzara eta nekazaritzara zuzendutako udal-lursailen ordenamendua egitea zegoen. Gai arantzatsua izan da hori kudeatzea, baina lortu dugu.\nArteko Gure Amaren santutegiaren ondoko tabernaren irekiera ere lortu dugu, herritarrek asko baloratu dute. Bestelako obrei ere bide eman diegu, hala nola kolektorea eraikitzeko lanei. Eusko Jaurlaritzaren eskumena da eta hainbat bilera egin ditugu hori bideratzeko\nNola baloratzen duzue herritarren parte-hartzea?\nEzinbestekoa deritzogu herritarren akuilua. Baina, egia da jendeari geroz eta gehiago kostatzen zaiola ekimenetara hurbiltzea. Bakoitzak bere kontuak ditu, eta Artziniegaren egunerokoa udalaren esku uzten du.\nAdministrazioaren erritmoek askotan zaildu egiten dute proiektuen garapena. Herritarrek ez dute zertan jakin behar nola funtzionatzen duen administrazioak barrutik, baina dinosauro bat da.\nGu, ordea, horrekin apurtzeko anbizioarekin sartu ginen udaletxera, herritarrak Artziniegaren motor bilakatzera.\nOraindik ez dugu %100ean asmatu, eta lan asko dugu egiteke parte-hartze erreal bat sustatzeko: auzoak gehiago bisitatu behar ditugu, foro berriak sortu behar ditugu... Herriari zor diogu gure lana, eta hori lantzen jarraituko dugu. Udan, esaterako, deialdi irekia egin genuen frontoian, orain arte egindako lana, eta egin gabe utzitakoa, herritarrekin elkarbanatu eta hauen iritzi eta kritikak jasotzeko.\nEzinbestekoa da hainbat alorrei lotutako egitasmoak herritarrengandik sortzea, izan euskara arloan, kirol arloan, merkataritzan edota feminismoan, esaterako. Udalak herritarren egitasmoak egikaritzeko tresna behar du izan.\n"Lan asko dugu egiteke parte-hartze erreal bat sustatzeko"\nAurten hiribilduaren 750. urteurrena ospatuko duzue. Erronka handia izango da?\nHiribilduaren 750. urteurrenean herritarren parte-hartzea izango da funtsezkoena. Orain, hainbat batzordeetan ari gara lanean ospakizunei forma emateko helburuarekin. Dagoeneko proposamen ugari jaso ditugu herriko elkarte eta eragileen aldetik, pozik gaude urteurrena izaten ari den harrerarekin.\nJardueren egutegia osatzen ari gara orain. Hainbat antzerki obra, konferentzia, eta bi libururen aurkezpenak ditugu lotuta.\nHorrez gain, 2022ak bi urtez geldirik egon diren ekintza garrantzitsuen itzulera suposatuko du Artziniegan: Karpy bizikleta klasikoen ibilaldia, Ganzorrotzen mendi martxa, herriko jaiak, Erdi Aroko merkatua... Guzti hauei proiekzio berezitua eman nahi diegu, urteurrenari hertsiki lotutako jardueraz gain, ekintzaz jositako urte oso bat izan dezagun.


Lurrak produktuari ematen dion energiaz eta lurra zaintzeak produktuarengan duen eraginaz konbentzituta, Pellicer laborantzan biodinamikaren legeak aplikatzearen defendatzaile amorratua bihurtu da.\n13 urte zituela, dagoeneko argi zuen zein izango zen bere bide profesionala eta, ahal izan zuen orduko, Frantziara joan zen, sukaldari bikainengandik ikastera; Maximin eta Dutournier chefekin ikasi zuen, besteak beste. Frantziatik itzuli zenean, sukaldaritza ulertzeko bere modua aldatuko zuen figura batekin topo egin zuen, Santi Santamariarekin, hain zuzen ere. Orduan hasi zen bere lehen etapa El Racó de Can Fabes jatetxean; funtsean autodidakta zen etxe hura, eta oso modu pertsonalean funtzionatzen zuen. Han ikasi zuen produktuaren balioa, jatetxeko sukaldeburu zela.\nZazpi urtez Santamariaren ondoan lan egin ondoren, beste bide bati ekitea erabaki zuen Pellicerrek; horrela, Abac sortu zuen –Bartzelonako hotel-jabe batekin batera–, eta hamar urtez jardun zuen hura zuzentzen. Handik, El Racó de Can Fabesera itzuli zen; bat-batean, okertu egin ziren gauzak, Santi Santamariaren ezusteko heriotzarekin. Hala ere, beste bi urtez jarraitu zuen Pellicerrek jatetxearen buru.\nEta dagoeneko 51 urterekin, bere jatetxea sortu zuen, Xavier Pellicer; produktuarekiko duen maitasun guztia eta, zaporeari eta kontzeptu gastronomikoari muzin egin gabe, elikadura osasungarri eta orekatu baten aldeko apustua mahaigaineratzen ditu han.


07 | junio | 2012 | Murrizketarik Ez\nBankuak laguntzeko gezurretan ari direla salatu du ELAk\nELAk, Galiziako CIG sindikatuarekin batera, salaketa ezarriko du bihar Madrilen Epaitegi Gorenaren aurrean gobernuetako arduradun politikoak eta Espainiako Bankuko Gobernadorearen aurka espainiar estatuak bizi duen finantza egoera larrian izan duten erantzukizunagatik. Hori dela-ta, ELAko ehunka ordezkarik elkarretaratzea egin dute Kuntxabank-eko bulegoen aurrean.\nKontu publikoak xahutzeko Banka eta arduradun politikoen artean adosjartzea nabaria izan da, beti ere banka eta kapitalari dirua emateko. Honek herritarrak gehiago pobretzea ekarri du eskubide sozialak eta lan eskubideak urratuz. Hori esplikatu nahian gezurra lotsagabe erabili dute:\nHigiezinen burbuila ezkutatu dute urtetan, espekulazioak egundoko etekinan ematen zien bitartean.\nStres-eko testekin eta higiezinen aktiboen balorazioarekin gezurra esan dute. Espainiako kutxak eta bankuak “Europaren inbidiazkoak” zirela berretsi zuten. Bitartean aktibo higiezinen balorazioa puztu egin zen eta iruzurrean oinarrituriko balantzeak aurkeztu ziren.\nBankari emandako laguntzak maileguak suspertzeko zirela esaterakoan gezurra esan dute. Laguntza horien xedea espekulatzaileak kobratzeko lehentasuna jarraitzen izatea da, espekulatzen jarraitu ahal izateko.\nKonstituzioa aldatzeko sakoneko arrazoia ezkuatuaz gezurra esan zuten. Benetako lehentasuna zorra ordaintzea da, beraiek kobratzen jarrai dezaten.\nMiloitako kalte ordainak baimendu dituzte krisi honetara ekarri gaituzten bereberentzat.\nEta gezurrak esaten jarraitzen dute…\nAdibidetzat harturik, pentsatu beharra dago alderdi politikoei barkaturiko maileguak banka eta aginte politikoaren lankidetza eta adosjartze estuaren emaitza direla. Gutxienik lizuntzat jo behar da kutxak eta bankuek zenbateko dirutza barkatu die alderdiei ezkutatzea.\nEgoera honek erantzule politikoak ditu eta eginiko delituak argitu beharrean daude. Horregatik, dagokion salaketa ezartzea erabaki dute ELAk eta Galizako CIG sindikatuak.\nEtiquetas: banca, Banco de España, Bankia, BCE, Confederación Intersindical Gallega (CIG), crisis, derechos sociales y laborales, ELA, FMI, kutxabank, políticos, saqueo, Tribunal Supermo


Payola - Wikipedia, entziklopedia askea.\nChicago, Illinois, Ameriketako Estatu Batuak\nSteve Albini (@ Electrical Audio)\nPayola Berri Txarrak rock talde nafarraren seigarren diska da. 2009ko irailaren 14an argitaratu zen.\nMikel Lopez "Rubio" baxujoleak, 2008ko maiatzaren 29an taldea utziko zuela adierazi zuen, "arrazoi pertsonalengatik". Bere ordez, David González bizkaitarra sartu zen taldean, PiL.T. talde entzutetsuaren azkenengo urteetan. Diskoa bera, Steve Albini ingeniari amerikarrarekin grabatu eta nahastu zuten, Chicagoko Electrical Audio estudioan. Beste behin ere, Rise Against taldeko Tim McIlrath abeslariak bere laguntzatxoa eskaini du disko honetan, nahiz eta ez izan Denak ez du balio abesti ezagunean bezain kolaborazio pisuzkoa.\nSeigarren disko honen izena, "Payola", spanglishetik datorren hitzetik hartua da. Hitz honek, "Pay for a rolla" esan nahi du, hau da, talde batek eskupekoa ematea irratiko esatariei, bertan abesti hori beste batzuen gainetik jar dezaten.\nBestalde, Maravillas abestia, Maravillas Lamberto nafar neska gazteari eginiko abestia da. Maravillas Larraga herrian jaio eta bizi izan zen, harik eta Espainiako Gerra Zibilean aita atxilotu zuten arte; aita bakarrik utzi nahi ez zuela eta, Maravillas ere atxilotu zuten, bai eta bortxatu ondoren erail ere.\n1. Folklore 2:55\n2. Gure Dekadentziaren Onenean 2:28\n3. Maravillas 3:45\n4. Dortoken Mendean 5:22\n5. Achtung!!! 2:27\n6. Payola 3:07\n7. Paperezkoa 3:30\n8. Etorkizuneko Aurrekari Guztiak 4:28\n9. Hasi Ta Bukatu 3:15\n10. Arren, Darwish 4:36\n11. Jainko Ateoa 5:24\nOrriaren azken aldaketa: 7 martxoa 2019, 10:06.


barren.eus - Gastronomia munduko izen ezagunek osatuko dute Elgoibarko Pintxo Lehiaketaren epaimahaia, 10. urteurrena dela-eta\nGastronomia munduko izen ezagunek osatuko dute Elgoibarko Pintxo Lehiaketaren epaimahaia, 10. urteurrena dela-eta\nArgitaratua: 2018-06-18 15:08\nElgoibarko Pintxo Lehiaketaren hamargarren ekitaldia antolatu du Elgoibarko Udalak ekainaren 27, 28 eta 29 egunetarako, eta urteurrena ospatzeko sukaldaritza munduko bost aditurekin osatu dute epaimahaia estreinakoz.\nIaz moduan, 26 tabernak hartuko dute parte Elgoibarko X. Pintxo Lehiaketan (ikus hemen aurkeztu dituzten 26 pintxoak -PDF-). Elgoibarko Udalak ostalaritza sektorean euskararen erabilera sustatu, eta bide batez, Elgoibarko gastronomia suspertzeko helburuarekin antolatu zuen Pintxo Lehiaketa duela hamar urte. Udaletxean aurkeztu dute gaur hamargarren edizioa izango dena. Elgoibarko alkate Ane Beitiak azaldu duenez, kalitate zein kalitateari dagokionez, "urtez urte hazten" ari den lehiaketa da. "Elgoibarrek kalitatezko ostalaritza dauka, euren sorkuntzekin harritzeko helburuarekin eguneron gogor jarduten duten profesionalez osaturikoa. Gure ustetan, lehiaketa hau aukera paregabea da jendeak proposamen horiek ezagutzeko eta dastatzeko", esan du aurkezpenean. Ostalariek lantzen duten sukaldaritza eskaintza erakusteaz gainera, bezero berriak erakarri eta lortzeko aukera ematen duela lehiaketak gaineratu du Beitiak.\n• Epaimahai profesionala\n2018ko lehiaketaren berrikuntzarik nagusiena epaimahaia izango dela nabarmendu dute antolatzaileek. "Munduko sukaldaritzako profesional eta adituek osatuko dute", azaldu dute. Honako hauek dira epaimahaiko lau kideak\nMireia Alonso: gastronomoa, sukaldaritza tradizionalean eta aprobetxamendu-sukaldaritzan aditua.\nAitor Buendia: kazetaria eta Slow Food nazioarteko mugimenduko kidea eta kazetaritza lan onenari ematen zaion Euskadiko Gastronomia Sariaren irabazlea 2017an. Radio Vitorian nahiz Radio Euskadin emititzen den La Ruta Slow irratsaioagatik saritu zuten.\nJosema Azpeitia: kazetari gastronomikoa eta Basque Culinary Centerreko irakaslea, Euskadiko Gastronomia Sariaren irabazlea, 2013an.\nIñigo Kortabitarte: sukaldaria. Durangoko Kobika jatetxeko sortzailea eta beste batzuen artean, Iron Chef by Makro de Miniature Pintxos Congres lehiaketaren aurtengo edizioko irabazlea.\nJosu Mugertza: sukaldaia. Belaustegi Baserria jatetxeko sortzailea.\n• Hiru sari eta pintxoaren prezioa\nEkainaren 27, 28 eta 29an egingo da aurtengo pintxo lehiaketa. Pintxoa 1,40 euroan salduko dute, 19:00etatik 22:00etara, eta herritarrek euren pintxo gogokoena hautatzeko aukera izango dute. Izan ere, aurrekoetan bezala, hiru sari banatuko ditu Udalak: epaimahaiak izendatuko ditu pintxorik onena eta bigarren pintxorik onena, eta herritarrek tabernetan betetzen dituzten boto-orrien zenbaketatik aterako dute herritarren pintxorik gustukuena, Herritarren Saria jasoko duena. Botoak ematen dituzten herritarren artean bi sari zozketatuko ditu Udalak. Batetik, bi lagunentzako dastatze menua Belaustegi jatetxean; eta, bestetik, Txankakuako dendetan gastatzeko 150 euroko erosketa bonoa.\nIaz, 9. edizioan, Malape tabernak irabazi zuen Elgoibarko Pintxo Lehiaketa, Darkoren pintxoa izeneko pintxoarekin. Herritarren saria, berriz, San Roke tabernak aurkeztutako Txibi beteak pintxoak jaso zuen.\nPintxo lehiaketa Elgoibarko 25 tabernatan egingo dute, ekainaren 15etik 18ra bitartean (2016-06-07)\n32 tabernak parte hartuko dute Elgoibarko pintxo lehiaketan, iaz baino zazpi gehiagok (2014-06-02)\nHasi da pintxo onena aukeratzeko lehia (2013-06-26)\nPintxo lehiaketa ekuadorrera iritsi da (2012-06-21)


Fouqueure - Wikipedia, entziklopedia askea.\n45° 53′ 02″ N, 0° 04′ 23″ E / 45.8839°N,0.0731°E / 45.8839; 0.0731Koordenatuak: 45° 53′ 02″ N, 0° 04′ 23″ E / 45.8839°N,0.0731°E / 45.8839; 0.0731\nAmbérac, Ligné, Luxé, Marcillac-Lanville, Tusson, Villejésus, Villognon eta Aigre (Charente)\n207 (%51.5) 195 (%48.5)\nFouqueure Frantziako udalerria da, Charente departamenduan dagoena, Poitou-Charentes eskualdean. 2013an 416 biztanle zituen.\n2007an Fouqueure udalerrian erroldatutako biztanleak 427 ziren. Familiak 172 ziren, horien artean 44 pertsona bakarrekoak ziren (20 bakarrik bizi ziren gizonak eta 24 bakarrik bizi ziren emakumeak), 64 seme-alabarik gabeko familiak ziren, 48 seme-alabak dituzten bikoteak ziren eta 16 seme-alabak dituzten guraso-bakarreko familiak ziren.\n2007an 243 etxebizitza zeuden, 172 familiaren etxebizitza nagusia ziren, 47 bigarren erresidentzia ziren eta 23 hutsik zeuden. Etxebizitza guzti hauek 243etxeak ziren. 172 etxebizitza nagusietatik 149 bere jabearen bizilekua ziren, 17 alokairuan okupaturik zeuden eta 6 doan lagata zeuden; 6 etxek bi gela zituzten, 18 etxek hiru zituzten, 53 etxek lau zituzten eta 95 etxek bost zituzten. 46 etxek euren parking plaza propioa zuten azpian. 74 etxetan ibilgailu bat zegoen eta 84 etxetan bat baino gehiago zituzten.\nFouqueure udalerriko biztanleria-piramidea 2009an .\n2007an lan egiteko adina zuten pertsonak 249 ziren, horien artean 158 aktiboak ziren eta 91 inaktiboak ziren. 158 pertsona aktiboetatik 139 lanean zeuden (80 gizon eta 59 emakume) eta 19 langabezian zeuden (6 gizon eta 13 emakume). 91 pertsona inaktiboetatik 35 erretiraturik zeuden, 18 ikasten zeuden eta 38 "bestelako inaktibo" gisa sailkaturik zeuden.\n2009an Fouqueure udalerrian 176 unitate fiskal zeuden, 417 pertsonek osaturik. Pertsona bakoitzeko diru-sarrera fiskalaren mediana urteko 15.227 euro zen.\n2007an zeuden 12 komertzioetatik, 1 janari enpresa zen, 2 eraikuntza enpresak ziren, 1 ibilgailuen saltze eta konpontze enpresa zen, 2 garraio enpresak ziren, 1 ostalaritza eta jatetxe enpresa zen, 1 finantziazio enpresa zen, 1 higiezinen enpresa zen, 1 zerbitzu enpresa zen eta 2 «beste zerbitzu jarduera batzuk» multzoan sailkatutako enpresak ziren.\n2009an zeuden norbanakoentzako 6 zerbitzu publikoetatik, 1 posta bulegoa zen, 1 ibilgailuen konpontzeko eta nekazaritza tresnetako lantokia, 2 igeltseroak, 1 jatetxe eta 1 higiezinen agentzia.\n2000. urtean Fouqueure udalerrian 11 nekazaritza-ustiategi zeuden, 450 hektarea erabiltzen.\nBNF: 15248583v (data)\nOrriaren azken aldaketa: 11 otsaila 2021, 19:56.


Azken berriak: Desgaitasuna duten ikasleentzat eskola-garraiorako banakako diru-laguntzak — elkartu\nDeialdiaren bidez, eskola-garraiorako banakako diru-laguntzen bi lerrotarako deialdia egin nahi da desgaitasun fisikoa, psikikoa edo sentsoriala duten ikasleentzat.\nLaguntza-eskabideak 2017ko urriaren 30era arte aurkeztuko dira, ikasleak ikasten ari diren ikastetxeetako zuzendariei zuzenduta, edo Herri Administrazioen Araubide Juridikoaren eta Administrazio Prozedura Erkidearen urriaren 1eko 39/2015 Legearen 16.4 artikuluan aipatutako edozein bulegotan edo Eusko Jaurlaritzako Herritarren Arretarako edozein bulegoetan (Zuzenean) aurkez daitezke eskabideak. Kale Nagusia 85, 48011 Bilbao, Bizkaian; Andia kalea 13, 20003 Donostia, Gipuzkoan eta Ramiro Maeztu kalea 10 behea, 01008 Vitoria-Gasteiz, Araban. Deialdia kontsultatu daiteke baldintzak, zenbatekoak, prozedura, betebeharrak, baliabide ekonomikoak, etab. ezagutzeko.


Materialismo dialektiko - Wikipedia, entziklopedia askea.\n2Materialismo dialektikoa eta materialismo historikoaren arteko desberdinatasunak\nMarx eta Engels filosofoen idazkietan oinarritzen da materialismo dialektikoa.\nMaterialismo dialektikoa (batzuetan diamat bezala laburtuta), zientzia eta naturaren filosofia bat da, Karl Marx eta Friedrich Engels filosofoen idazkietan oinarritzen dena, Europan garatutakoa.\nMaterialismo dialektikoak, Hegel-eko dialektika materialismo tradizionalean egokitzen du. Horrek esan nahi du munduaren gaiak bata bestearen artean erlazionatzen dituela eremu dinamiko eta ebolutibo batean, materialismo metafisikoa ez bezala, horrek munduaren gaiak eremu estatiko eta isolatu batean aztertzen baititu.\nMaterialismo dialektikoak mundu naturalaren eboluzioak eta eboluzio gorren fase berrien sorrera onartzen ditu. Z. A. Jordan-ek azaltzen duen moduan, “Engels-ek existentzia maila handiagoa sortzen duen ikuspegi metafisiko askotan erabili zuen, eta barrutiko gauzetan ditu bere erroak; goi-mailakoak izatearen ordena berri bat bat osatzen du lege menderazineekin; eta aurrerapen ebolutibo prozesu horrek garapenaren legengandik gobernatuta dago.”\n1930ko hamarkadan, Joseph Stalin eta bere bazkideek (Stalinen “Materialismo historiko eta dialektiko” liburuan bezala), materialismo dialektiko eta historikoaren bertsio sobietikoa formulatu zuten, marxismoaren interpretazio “ofizial” gisa bihurtu zena. Sobietar Batasunean irakurtzeko beharrezkoak ziren liburuetan idatzi egin zen, Europako ekialdeko beste herrialde batzuetan bezala. Txinara marxismoaren interpretazio “ofizial” gisa esportatu zen, baina herrialde horrek ez du onartu.\n1960ko hamarkadako sobietar filosofia entziklopedia batek naturaren eboluzioaren konplexutasunaz mintzo da: “Forma serie guzti hauek (mekanika, fisika, kimika, biologia eta gizartea) bere konplexutasunaren arabera banandu egiten dira, txikitasunetik handitasunera. Serializazio horrek historia arloan zein estruktura arloan loturak adierazten ditu. Materiaren mugimenduaren azpiko formen lege orokorrek forma handiago guztien baliozkotasuna mantentzen dute, baina goi-mailakoen menpe daude, eta ez daukate paper esanguratsu bat. Euren jarduera aldatzen da, kanpoko egoera aldatzen delako. Legeak orokorrak zein espezifikoak izan daitezke, haien aplikagarritasun eremuaren arabera.” Materiaren maila bakoitza erakunde bat bezala existitzen da, non elementuan sistema bat osatzen duten, interkonexio mota jakin baten bidez markatuta daudenak.\nMaterialismo dialektikoaren terminoa 1887. urtean sortu zuen Joseph Dietzgen-en, Marxekin kontaktua mantendu (1848ko Alemaniako Iraultzaren bitartean eta ostean) zuen sozialista bat. Filosofo gisa, Dietzgen-ek materialismo dialektikoaren teoria bera bakarrik eraiki zuen, Marx eta Engels-en laguntzarik gabe. Terminoa urte berean Karl Kautsky filosofoak idatzitako Frederick Engelsen biografian topatu daiteke. Marxek berak, “historiaren kontzepzio materialistari” buruz berba egin zuen, Engelsek urte batzuk geroago “materialismo historiko” gisa definitu zuena. Engelsek “materialismo dialektikoa” gehiago sakondu zuen “Naturaren dialektika” lanean, 1883an. Marxek eta Engelsek ez zuten inoiz materialismo dialektikoaren terminoa erabili, hala ere, George Plekhanov-ek, Marxismo Errusiarraren aitak, materialismo dialektikoaren terminoa literatura marxistara ekarri zuen. Joseph Stalinek materialismo historikoa zein dialektikoa definitu zituen marxismo-leninismoaren ikuspegi mundial gisa, eta gizartea eta historia aztertzeko metodo gisa.\nMaterialismo dialektikoa eta materialismo historikoaren arteko desberdinatasunak[aldatu | aldatu iturburu kodea]\n"Materialismo dialektikoa" terminoa ez zuten Marx edo Engelsek inoiz erabili, ezta ere sistematikoki definitu. Terminoa, XIX. mendeko Georgi Plejanov iraultzaile errusiarrak sartu zuen, hala nola materialismo dialektiko eta materialismo historikoa. Plejanoven arabera, bere obra Historiaren kontzeptzio monista-n, Marx eta Engelsen materialismo dialektikoak materialismo metafisikoarekiko kontraposizioa eta alemaniar filosofoen idelismo dialektikoa izan zuen aurrekari gisa. Marx eta Engelsek Feuerbachen kritika materialista hartu zuen oinarri gisa eta Hegelen jarraitzaileak ere bai. Ondorengo garapenak, Marxen Feuerbachi buruzko tesian, ikuspegi ez dualista batean bukatu zuten, materia eta espirituaren arteko erlazio dialektiko bat barneratzen zuena.\n↑ (Suedieraz) Wadenström, Ralf. «Materialistisk dialektik» www.wadenstrom.net (Noiz kontsultatua: 2018-05-09).\n↑ Kautsky, Karl. «Karl Kautsky: Frederick Engels (1887)» www.marxists.org (Noiz kontsultatua: 2018-05-09).\n↑ The Oxford companion to philosophy. (Second edition. argitaraldia) ISBN 0199264791. PMC 57283356..\n↑ Plekhanov, The development of the monist view of history (1895)\nBNF: 11937259c (data)\nOrriaren azken aldaketa: 8 abuztua 2020, 23:42.


Helduberrientzat oharra (ariketak nola egin) - hitzperimentu bat osasunguran\n2009/10/05 05:00:19.002000 GMT+2\nPalindromo bat, atzekoz aurrera ere\nberdin irakurtzen den hitza edo esaldia da. Testu simetrikoa, esan\ndezagun. Blog honetan, "hizpilu" edo "aztihitza" berbak ere erabiltzen ditugu. Ariketa, palindromo ezkutua topatzean datza. Edukiaren inguruko azalpenei jarraiki eta zenbakizko neurrian oinarrituz.Zenbakiek\ntopatu beharreko palindromoa ordezkatzen dute. Adibidez, "Esanik erruz\negi bat ta bi gezurrekin asE" palindromoa, horrela kodifikatuta\nagertuko litzateke:"6 5 3 3 2 2 10 3"Alegia, "Esanik(6) erruz(5) egi(3) bat(3) ta(2) bi(2) gezurrekin(10) ase(3)".Zenbakiek hitzak ordezkatzen dituzte eta letra kopurua adierazi.Komak,\npuntuak, kakotxak, parentesiak, gidoiak, harridura eta galdera ikurrak\netabar, esaldian duten tokian agertuko dira zenbakizkoan ere. Adibidez,\nhurrengo palindromoa, ezkutuan lehendabizi eta gero agerian:4 5 2 2 2:-3, 2!-3, 7!Zero bafle jo ta su:-USA, to!-JEL, faboreZ!Estruktura ulertuta, irudikatu hutsuneak arkatzez paperean edo testu dokumentu batean ordenagailuan.Hurrengo urratsa, palindromoaren ardatza topatzea.Ardatz hori letra bakarra izango da palindromoaren letra kopurua zenbaki bakoitia bada, eta bi letren artekoa, bikoitia denean.Ardatza markatuta, has gaitezke hutsuneak betetzen, kontutan izanda, beti ere, kokatzen dugun letra bakoitzak isla behar duela ardatzaren bestaldean.Ongi etorri eta on egin.\nPosted by: sukram.2009/10/05 05:00:19.002000 GMT+2\n| References (34)\npalindromo ariketa (Izaro)\nAndereñoak, hurrengo palindromoa botatzen zion eskolan Izarori, nagitsu eta ganora gabe ari zenean:2! 7, 5, 5!Ariketa nola egin (helduberrientzat oharra\nReference by: palindromo ariketa (Izaro) - hitzperimentu bat osasunguran 2009/10/04 23:44:38.434000 GMT+2\n...009/12/07 07:02:19.002 GMT+1\nPalindromo ariketa (Dromaius novaehollandiae)\nAsmatu Dromaius novaehollandiae jaio berriaren izen palindromoa.7Helduberrientzat oharra (ariketa Reference by: Palindromo ariketa (Dromaius novaehollandiae) - hitzperimentu bat osasunguran 2009/12/07 00:24:2.059000 GMT+1\nPalindromo ariketa (tekla)\nHara palindromo ezkutuak dioena:Zapaldu leunki teklatuko letra hau, ia lotsatuta:5 6 5 3, 10 5: 3.Palindromo ariketak nola egin (helduberrientzat oharra)\nReference by: Palindromo ariketa (tekla) - hitzperimentu bat osasunguran 2010/01/17 16:42:43.454000 GMT+1\n...tzera ezkutuko bi palindromook:a) Rosi bezalako batek sute bat ez, bi eragiten ditu.b) Rosi lako bik, triskantza bat.a) 4 5 8 2 3.b) 2 3 8 3.Helduberrientzat oharra. Ariketak nola egin\nReference by: Palindromo ariketa (Rosi) - hitzperimentu bat osasunguran 2010/02/12 16:14:4.323000 GMT+1\n...al izango gara. Jada eskuragarri dago gaixotasun hematologiko jakin baterako lizentzia, izen palindromoa duena eta topatu behar duzuena:"6 7"Helduberrientzat oharra. Ariketa nola egin\nReference by: Palindromo ariketa (lizentzia) - hitzperimentu bat osasunguran 2010/02/18 17:53:49.066000 GMT+1\n...et, baina ziur laister topatuko duzuela. Horrela dio:"Dirua izar" ala "Gure paradisu debekatua"? Lagundu!"4 4" 3 "4 4 9"? 3!Ariketak nola egin. Helduberrientzat oharra.\nReference by: Palindromo ariketa (tituluak) - hitzperimentu bat osasunguran 2010/02/25 17:56:55.442000 GMT+1\n...romo ariketa (Metapalindromoa)\nOraingoan topatu beharrekoa, palindromo autoerreferentea, zera dioena:Atzerantz ere bera da, ez ala?8 2 5, 4?Helduberrientzat oharra. Ariketak nola egin\nReference by: Palindromo ariketa (Metapalindromoa) - hitzperimentu bat osasunguran 2010/03/28 18:11:54.544000 GMT+2\nditut, eta astebetez gordeko. Ez larritu, beraz, zuen erantzunak ez\nbadira berehalakoan publikatzen. Jokoari mesede egingo diolakoan nago.Helduberrientzat oharra. Palindromo ariketak nola egin.\nReference by: Palindromo ariketa (Guru) - hitzperimentu bat osasunguran 2010/04/06 00:05:7.144000 GMT+2\n...duen topatu beharreko palindromoak. Adi:Mikael lagunari aise erre zaio ilea, fisikoki zein kimikoki, sifoiarekin zebilela. 4 8 7 5 4 4, 8, 7.Helduberrientzat oharra. Palindromo ariketak nola egin\nReference by: Palindromo ariketa (Sifoi) - hitzperimentu bat osasunguran 2010/04/12 00:49:59.883000 GMT+2\n..."Labadorak dirauen bitartean, Jon Trollopek, denbora pasa, palindromo bihurtzen du ikusitako ohartxoa:"5 5 3 8"Ea palindromoa topatzen dugun.Helduberrientzat oharra. Palindromo ariketak nola egin.\nReference by: Palindromo ariketa (labanderian) - hitzperimentu bat osasunguran 2010/04/20 17:47:5.352000 GMT+2\n... hartu hainbat juramentu eta txokolatedun esneari koldar deitu ez dio ba! Halaxe gertatu da, bai, palindromoaren arabera:10 7 7 2 4-3-3 5: 6!Helduberrientzat oharra. Palindromo ariketak nola egin.\nReference by: Palindromo ariketa (Itaka-kao) - hitzperimentu bat osasunguran 2010/04/26 16:43:16.403000 GMT+2\n...k? Demasa haiz, zahar-usain!(Noiz edo noiz, biloba abolizionistak, nekez aditzen zuen "hats" emeki)-1! 4-5 3? 6 4, 4-6!(5, 5 15, 7 4 6 "4" 7)Helduberrientzat oharra: Palindromo ariketak nola egin.\nReference by: Palindromo ariketa (Biloba abolizionista ustela) - hitzperimentu bat osasunguran 2010/05/02 23:58:59.379000 GMT+2\n...e zuten marihuana erre.Irudiko ostruka seinalatuz, ironiaz, hurrengo galdera bota zien, ea hura zen hango itsu bakarra: -6 7, 7 2 8 4 7?Helduberrientzat oharra: Palindromo ariketak nola egin.\nReference by: Palindromo ariketa (ostruka) - hitzperimentu bat osasunguran 2010/05/09 21:52:41.273000 GMT+2\n...moa osatu beharra dago zeri buruz ari den argitzeko. Izan fin, eta on egin.Luze dihardute. Labur? Kasik maltzur: Zer dira?3 4 4. 4? 2 6: 8 4.Helduberrientzat oharra: Palindromo ariketak nola egin.\nReference by: Palindromo ariketa (zer dira?) - hitzperimentu bat osasunguran 2010/05/16 19:20:12.308000 GMT+2\n...bada nik, gozo eta alai, pentsamendu ateo sendoa sortu dudala berbekin buruan.Horixe esan diot, palindromo honekin:7, 5 3, 4, 5, 7 4 7 8 3 9.Helduberrientzat oharra: Palindromo ariketak nola egin.\nReference by: Palindromo ariketa (Nazabali) - hitzperimentu bat osasunguran 2010/05/23 16:41:35.234000 GMT+2\n...flyalphabet.com">Palindromogileak hizkiari: "hala bedi" esan ezazu, izan emankor, nere nahia egin arte, eskuzabal.-1 2, 5, 4 4, 4 3 4, 4.Helduberrientzat oharra: Palindromo ariketak nola egin.\nReference by: Palindromo ariketa (hala bedi) - hitzperimentu bat osasunguran 2010/05/28 17:06:4.914000 GMT+2\n...i, osasuna baneuka... aldarte onean, emankor, bete..."Hurrengo palindromo ezkutuarekin deskribatu daiteke eszena:6: "5, 2, 7 4... 7, 7, 3..."Helduberrientzat oharra: Palindromo ariketak nola egin.\nReference by: Palindromo ariketa (izena eta izana) - hitzperimentu bat osasunguran 2010/06/07 00:38:18.182000 GMT+2\n...eta gurekin Altzürüküko kantaria ere, bere tramankulu estimatuez lagunduta.4 6 3, 4 10Helduberrientzat oharra: Palindromo ariketak nola egin.\nReference by: Palindromo ariketa (Niko Rokin) - hitzperimentu bat osasunguran 2010/06/13 23:37:47.646000 GMT+2\n...benetan diotso beldurra eta gerra zela, baina su-etena hurbil dagoela. Hurrengo palindromo ezkutuarekin diotso, gainera:3 3, 4. 6, 3, 5 4, 5.Helduberrientzat oharra: Palindromo ariketak nola egin.\nReference by: Palindromo ariketa (su-etenaz) - hitzperimentu bat osasunguran 2010/06/21 00:42:7.520000 GMT+2\n...tikoa ere badauka: Basaitona. Ez dago txarto, baina nik izenaren aldaera palindromoa proposatu diot, indar gehiago emango diolakoan-edo:"8 7"Helduberrientzat oharra: Palindromo ariketak nola egin.\nReference by: Palindromo ariketa (Basaitona) - hitzperimentu bat osasunguran 2010/06/28 00:17:12.304000 GMT+2\n...010/07/05 05:07:00.102 GMT+2\nNik pipatzen dut (gozamen ergela ote?) birika ez-nagiekin.3 4 (6 3?) 5 2-10Helduberrientzat oharra: Palindromo ariketak nola egin.\nReference by: Palindromo ariketa (gozamen ergel?) - hitzperimentu bat osasunguran 2010/07/02 21:39:55.542000 GMT+2\n... ere errotazioan (du) gozoa, hitza jostagarriki saiatu eta bizi baitziharduen, bere kabuz, jelea sortuz.5? 3? 3-5 3 5 5, 5 8 7 7 3, 4 4, 5 7.Helduberrientzat oharra: Palindromo ariketak nola egin.\nReference by: Palindromo ariketa (hitz zaparrada) - hitzperimentu bat osasunguran 2010/07/12 17:02:35.771000 GMT+2\n...mo ariketa (odolzalearena)\nTerrorismoak inspiratutako palindromo da hau:Nahasmen moduan, izua. (Odolzalearen desira, han).7 7, 5. (11 6, 3).Helduberrientzat oharra: Palindromo ariketak nola egin.\nReference by: Palindromo ariketa (odolzalearena) - hitzperimentu bat osasunguran 2010/08/30 15:19:51.794000 GMT+2\n...iten duenean, goxo, lelo zein maltzur, orduan agertzen da gure begien aurrean. Hurrengo palindromoak aurkezten du gure lagun berria:6 5, 8 2.Helduberrientzat oharra: Palindromo ariketak nola egin.PS:\nReference by: Palindromo ariketa (A.S.) - hitzperimentu bat osasunguran 2010/09/04 00:50:51.329000 GMT+2\n...n tearingnegarrez.ListenRead phoneticallyBaina, bada itzulpen palindromo bat, makinak (inoiz?) emango ez diguna. Topatzen lagunduko?5 6 95 88Helduberrientzat oharra: Palindromo ariketak nola egin.\nReference by: Palindromo ariketa (itzulpena) - hitzperimentu bat osasunguran 2010/09/13 01:18:45.280000 GMT+2\nOrdenagailua zoro dabil, eta teknikoak, aparatua luze begiratu ondoren, etsi duela jakinarazi dit, hurrengo palindromoa erabiliz:3 6 2 3 5.Helduberrientzat oharra: Palindromo ariketak nola egin.\nReference by: Palindromo ariketa (teknikoak) - hitzperimentu bat osasunguran 2010/09/19 18:55:26.736000 GMT+2\n...n diot barrakoari, eta etortzeko kalera jipoia jasotzera. Hori esan diot, baina hurrengo palindromoa erabiliz:7 4, 4 3 4... 11 2 7 "10". 5 8!Helduberrientzat oharra: Palindromo ariketak nola egin.\nReference by: Palindromo ariketa (areto bikainean) - hitzperimentu bat osasunguran 2010/09/25 05:04:37.996000 GMT+2\n...ger">Floggers, Vloggers eta Mloggers?3 5 7Helduberrientzat oharra: Palindromo ariketak nola egin.\nReference by: Palindromo ariketa (auskaloggers) - hitzperimentu bat osasunguran 2010/09/25 23:40:42.902000 GMT+2\n... ez drogarik gabe". Gogoratzen kanpaina hura? Bada, azek ere martxa amaigabea eskeintzen dute. Hala dio behintzat palindromo ezkutuak:"6 6 3"Helduberrientzat oharra: Palindromoa ariketak nola egin.\nReference by: Palindromo ariketa (azak) - hitzperimentu bat osasunguran 2010/10/12 16:36:52.437000 GMT+2\n2010/10/18 08:10:10.102 GMT+2\nReference by: Palindromo ariketa (astroa) - hitzperimentu bat osasunguran 2010/10/18 00:37:31.179000 GMT+2\n...o ariketa (zurrupada)\nHorrela dio topatu beharreko palindromoak:Eba idealista maratza da, eta ni zurrupada barik geratu naiz.3 7 4, 2 2 7 4.Helduberrientzat oharra: Palindromo ariketak nola egin.\nReference by: Palindromo ariketa (zurrupada) - hitzperimentu bat osasunguran 2010/10/24 15:31:5.704000 GMT+2\n...u beharreko palindromoak:-Tente, babalore! zurginak asaldatu ditut-eta bularra gartsuki askatuz.-3, 8! 8 7 8 5 4 8.Heldu berrientzat oharra: Palindromo ariketak nola egin.\nReference by: Palindromo ariketa (ai, titia) - hitzperimentu bat osasunguran 2010/11/02 11:09:59.100000 GMT+1\n...dromoa "Henry Bengoa Inventarium" liburuaz hitz egiten du. Hala dio:"Kra" berba esaten du liburu hark. "3" 5 3 6 4.Heldu berrientzat oharra: Palindromo ariketak nola egin.\nReference by: Palindromo ariketa (kra!) - hitzperimentu bat osasunguran 2010/11/08 00:21:12.755000 GMT+1\n...onpontzeko balia zezakeela lortutako dirutza. Eta berak palindromo batekin erantzun:-Txapa? Utikan zorrak!-10? 4 6!Heldu berrientzat oharra: Palindromo ariketak nola egin.\nReference by: Palindromo ariketa (loteria) - hitzperimentu bat osasunguran 2010/11/12 16:25:51.951000 GMT+1


Bilboko Okupazio Bulegoa: Udalarekin elkarrizketak berrabiatuta, aurrera jarraituko du Deustuko Gazte Lokalak\nUdalarekin elkarrizketak berrabiatuta, aurrera jarraituko du Deustuko Gazte Lokalak\nBilboko Udaleko ordezkariekin izandako bileraren berri eman dute Deustuko gazteek egindako prentsaurrekoan. Besteak beste lokala insonorizatzea adostu dute udalarekin, eta horren trukean ez dute suntsituko 26 urtez Deusturi bizitza eman dion proiektua. Udalak baldintza berriak kontuan hartuko dituen beste hitzarmen bat egiteko konpromisoa hartu du.\nDeustuko gazteen oharra:\nOrain dela bi aste leku honetan bertan prentsaurreko bat eman genuen Gazte Lokalaren kontrako desalojo agindua igorri zigutela salatzeko. Bertan azaltzen genuen, desalojo agindua zekarren gutunak udaletxearekin mantentzen ari ginen komunikazioa bertan behera uzten zuela, ez baikenuen gure hizketakideak ziren Marta Ajuriaren edo eta Asier Abaunzaren inolako komunikazio formalik jaso. Egun batzuetara Asier Abaunzak berak egindako agerraldian, udalak Gazte Lokalaren espazioarentzako zeukan proiektua aurkeztu zuen. Atzo, berriz, gure iniziatibagatik komunikazioa bideari berrekin genion.\nBetidanik egin izan dugun bezala, jarrera kolaboratiboa mantendu dugu sortu genitzakeen eragozpenen aurrean neurriak hartzeko: entseguak eta txalaparta tailerra bertan behera utzi dira, ordutegiak zorrotz kontrolatu ditugu... Eta hori dena 2016 eta 2017 urteetan inongo salaketaren berri izan ez dugunean.\nInguruko auzokide eta komertzioekin erlazioa mantendu dugu beti, izan ere gu eta gure proiektua gara auzo bizikidetza on bat mantentzen lehenengo interesatuak. Eta erlazioa ona izan da; horren adierazle ondoko atarietako auzokideek idatziz eman diguten babesa.\nHau guztia kontuan hartuta, udaletxearen jarrera espazio aske eta autogestionatuen kontrako erasoaren barruan soilik ulertu dezakegu: aurten Izarbeltz ateneoa eta Etxarri gaztetxea desalojatuak izan dira. Are gehiago, Deustuko gazte eta herri mugimenduaren aurkako eraso bat bezala ulertzen dugu.\nGaur hemen, udaletxearekin berrabiarazi dugun elkarrizketaren berri eman nahi dugu. Deustuko Gazte Asanbladak hurrengoa beteko dugula hitzeman dugu:\n- Gazte Lokalaren intsonorizazio proiektu bat aurkeztea eta guk geuk egitea, bitartean kontzertuak ez direla emango ziurtatuz.\n- Baratza bezala erabiltzen dugun eraikinen barruko espazioa mantentzen eta zaintzen segitzea.\nBere aldetik Asier Abaunzak eta Marta Ajuriak hurrengoa beteko dutela hitzeman dute:\n- Desalojoa bertan behera uztea.\n- Aurkeztuko zaien proiektua aztertzea eta adostasun batera helduz gero proiektua onartzea.\n- Egindako hobekuntza lanak kontuan hartuta, baldintza berriak jasoko dituen hitzarmen berri bat sinatzea.\nBukatu baino lehen eskerrak eman nahiko genituzke sostengua eman diguten talde politikoei, eta bereziki euren idatziekin edo animoak emanez lagundu gaituzten auzokide eta komertzioei, GAS Gazte Asanbladen Sareari eta Okupazio Bulegoari euren inplikazio eta lan desinteresatuagatik, eta noski, momentu zail honetan ere baina egunerokoan proiektu hau lagundu, babestu eta bultzatu duzuen eta banan banan aipatu ezin ditugun guztioi.\nEta bukatzeko, 26 urtez bultzatu dugun autogestio ereduan berresten gara. Gazte Lokala herriari zabalik egon den espazio aske bat da; gure ametsak eta proiektuak gauzatzeko espazioa. Orain arte bezala, espazioaren berregokitze lanak, mantenimendua eta gestioarekin jarraituko dugu. Herritik herriarentzako lan eginez, hau da gure apustua.\nGora espazio aske eta autogestionatuak! Gora Deustuko Gazte Lokala!\nHala ere, ostiraleko manifestazioa burutuko dute, babes erakusketa moduan. Hitzordua 19:30etan Done Petri Plazan da.\nUdalarekin elkarrizketak berrabiatuta, aurrera jar...\nOkupazioa, Autogestioa eta Erresistentziaren aldek...\nDeustuko Gazte Lokala, kaiolak irekiz\nZornotzako Ziztada Gunea desalojo mehatxupean dago...\nBilboko udalak Deustuko Gazte Lokala desalojatu na...\nUrriak 5, zer da faircoin bat?


Antzietan babes ofizialeko 188 etxebizitza eraikitzeko plana aurkeztu dute - Irutxuloko Hitza : Irutxuloko Hitza\nUdal Gobernuaren proposamenak uholdeen aurkako neurriak ditu.\nAntzietan garraiobidea hobetu eta etxebizitzak eraiki nahi dituzte. (Argazkia: Ane Urrutikoetxea)\nTxomin Enean obrak egiteko planaren lehen fasearen zati bat aurkeztu gaur Hirigintzako zinegotzi Ricardo Burutaranek. Zinegotziak azaldu duenez, udalaren tokiko gobernu-batzarrak Antzietako Plan Bereziari hasierako onarpena emango dio ostiral honetan, eta Martuteneko espetxearen eta auzoaren artean kokatutako aldea hobetzeko lehen urratsa izango da. Burutaranek adierazi duenez, dokumentuaren hasierako onespena eginda, Urumearen ibaiertz osoa martxan egongo da eta, besteak beste, uholdeen aurrean eremu segurua izango da.\nZinegotziaren esanetan, gobernu-batzarrak agiria onartuko du eta jendaurrean jartzeko aldiaren ostean berriro onetsi beharko du, ondoren udalbatzaren onespena jasotzeko: “Urumearen ingurunea hobetzeko beste urrats bat da, eta iraganaren eta geroaren arteko mugarria egongo da legegintzaldi honen ostean, behar zuen eraldaketarako urrats handiak eman baitira”.\nAsko dira eremuan egingo dituzte hobekuntzak, eta besteak beste, 471 etxebizitza eraikiko dutzte; horietatik, 188 babes ofizialekoak izango dira eta tasaturik ez dela egongo adierazi du zinegotziak: “Udalarenak diren etxe guztiak alokairukoak izatea da gure helburua”. Horrela, Txomin-Eneako etxebizitzen ereduari jarraituta, iparraldeko etxebizitzek sei solairu, atikoa eta sotoa izango dituzte (babes ofizialeko etxebizitzek solairu bat gehiago izango dute); hegoaldekoek, berriz, 4 solairu eta atikoa izango dituzte inguruan dauden etxebizitzekin bat etor daitezen.\nEremu atseginak sortzen laguntzen duen diseinua landu dute Burutaranen esanetan, eta horretarako, errepidearen bi alboetan tertziarioko zazpi solairuko eraikin bana egitea aurreikusi dute (6 solairu gehi altuera bikoitzeko beheko solairu bat), hesi akustikoa osa dezaten, ibilgailuen zarata minimizatuz. Proiektu horretarako beira akustikoa erabiliko dute. Gainera, Antzieta pasealekuaren ondoko BOEko blokean, solairu bat gehiago duen horretan, halaber, aldapan zuhaitzak ipintzea aurreikusi dute, bidetik datozen zaratak arintzeko.\nHorrekin batera, eremu horretako bi aldeetan zuhaitzak dituzten barneko plazak egongo dira eraikinetan. Hegoaldeko blokeetan «L» formarekin proiektatu dira eraikita dagoen ingurunean txerta daitezen. Bestalde, errepidea 30 eremua izango da, eta bateriako aparkatzeko tokiak egongo dira eraikinen eta aparkalekuen inguruan; azken horien sarbidea, orobat, eraikinen kanpotik egingo da eta ez plazetatik.\nBidegorria, errepideak eta arrauna\nRicardo Burutaran Hirigintza zinegotziak aurkeztu du proiektua. (Argazkia: Ane Urrutikoetxea)\nBurutaranek azaldu duenez, 27 industrialderako errepideak bitan zatikatzen du Antzietako ingurunea. Bertan, bidegorria egitea proiektatu dute Txomin-Enea eta Martutene lotzeko; bi ibilbide izango ditu, bata zuzena, eta bestea luzeagoa bizikletaz egin nahi duten pertsonentzat pentsatuta: “Planoan ikusi daitekeen moduan, diseinuak gitarra itxura hartzen du; horrela, 27 Poligonora sarbidea hobetuko da eta Martutenetik doazenek ez dute Antzieta Pasealekuko biribilgunetik pasa beharko”.\nBurutaranek azaldu duenez, Ibaiaren aldean udal-ekipamenduko bi eremu eraikiko dituzte, biak arraun-jarduerari lotuta, eta ekipamendu pribatuko beste bi eremu gehiago ezartzea aurreikusi dute: “Alde hori berroneratzeak Txomin-Eneako ibai-parkeari jarraipena ematea ekarriko du, eta horren ondorioz, uholdeen aurreko neurriak sendotuko ditu”. Arraunari lotutako ekipamenduen eremuak lur arrasetik gora 3192 metro karratu izango ditu eta lur arrasetik behera 3596 metro karratu. Lursailak guztira 4925 metro karratu izango ditu.


DBH Archives - Zaraobe Institutua\nHasiera / DBH\n2021-2022 ikasturteko Literatur Lehiaketaren irabazleak jakitera eman dira eta institutuko Areto nagusian sari banaketa egin da. Bi ikasturte berezi hauen ondoren ekitaldia berriro ere lehen bezala burutu da. Areto nagusia ikasle gazteez bete da eta agian horien artean idazleren bat egon liteke… Honako hauek izan dira aurtengo irabazleak: ZORIONAK parte […]\nZABALIK Haur, Lehen eta Derrigorrezko Bigarren Hezkuntzarako matrikula ATE IREKIAK: Urtarrialak 17 astelehena 17:00etan Urtarrilak 19 asteazkena 17:00etan Urtarrilak 20 osteguna 17:00etan Matrikulazioa DBH 2022-2023Onarpena eta matrikulazioa. Haur, Lehen eta Derrigorrezko Bigarren Hezkuntza. – Ikastetxeak eta irakaskuntzak – Euskadi.eus\nGaur abenduak 23, 4 DBKko ikasleek ikasketa bidaiaren ekintzen barruan, SAN TOMAS jaiaren saski zozketa burutu da.Bertan hurrengo zenbakiak izan dira saridunak: 1964 2691 3668Zorionak saskia irabazi duzuenoi eta eskerrik zozketan parte hartu duzuenoi.


Igor Arroyo: “Langile klasearentzat tresna eraginkorra izaten jarraituko dugu prekarietatearen aurkako borrokan” | LAB SINDIKATUA\nEkintza Sindikala Igor Arroyo: “Langile klasearentzat tresna eraginkorra izaten jarraituko dugu prekarietatearen aurkako borrokan”\nIgor Arroyo: “Langile klasearentzat tresna eraginkorra izaten jarraituko dugu prekarietatearen aurkako borrokan”\nEhundaka pertsonak manifestazioa egin zuten atzo arratsaldean Iruñean, udaletxe-plazatik abiatuta, “Borroka sindikala aurrera” lemarekin. Askatasun eta borroka sindikalaren aldeko mobilizazioa izan zen atzokoa, eta errepresioaren kontrakoa. Izan ere, hiru prozesu penal daude irekita Huerta de Peralta eta La Sangiovesan zegoen prekarietate eta esplotazioa salatzeko antolatutako protestean parte hartzeagatik. Lehenean, fiskaltzak 2.880 eurotako isuna eskatu du sindikatuko kide batentzat. Bigarrenean, urtebeteko kartzela zigorra LABeko kide batentzat. Eta hirugarren kasuan Huerta de Peraltako langile baten aurkako eskariak egin ditu: 2 urte eta 6 hilabeteko kartzela, 2.500 eurotako isuna eta Estatu espainoletatik 5 urtez kaleratzea.\nIgor Arroyo LABeko idazkari nagusi ondokoak, “justiziaren patronalizazioaren kontrako” mobilizaziotzat jo zuen atzokoa, “prekarietatearen kontrako mobilizazio sindikal zilegiak erreprimitzeko Foruzaingoaren erabilera maltzurraren kontrakoa”. Gainera, adierazi zuen mobilizatzen jarraituko dutela, 20.000 eurotako isunak eta Jotas, Imanol eta Abdenabi bezalako LABeko kideen aurkako prozesu penal guztien gainetik lehentasuna emango diotela prekarietatearen kontrako borrokari. “Langile klasearentzat tresna eraginkorra izaten jarraituko dugu sektore prekarizatuenentzat, prekarietatearen aurkako borroka horretan”.\nJustizia-sistemari kritika eginez amaitu zuen Arroyok bere hitzartzea: “Elkartasunezko ekintza sindikala aktibatzen denean, borroka sindikala aktibatzen denean, borroka sindikala patronala eta eskrupulorik gabeko enpresariei irabazten ari denean, orduan Foruzaingoa azkar asko joaten da enpresa atarira patronalaren piketea montatzera. Orduan bai, fiskalek neurriak hartzen dituzte. Orduan bai, orduan ematen du justizia horrek begi eta belarriak dituela”.


Hemen klikatu entzierroak 360ºtan ikusteko\nDigitalakek, Eikeneko kidea, aurrerapausu bat eman du Sanferminetako entzierroak erakusteko moduan. Egunero kamara asko daude ibilbidean, baina horiek guztiek eskaintzen diguten ikuspegiaren oso bestelakoa eskaintzen du Digitalakek: Entzierroa 360ºtan.\nGoizero, kamara esferikoa ibilbidearen toki ezberdin batean jartzen da. Eta entzierroaren zati hori grabatzen da ikuspegi guztietatik eta aldi berean. Jasotako materiala, internet bidez ikusi dezake nahi duen orok. Baina zer ikusiko duen, erabiltzaileak berak erabakiko du. Hau da, bideo esferikoa eskaintzen zaio, entzierroaren barruan kokatuko da erabiltzailea, eta saguarekin, nora begiratu nahi duen aukeratuko du, irudian gora, behera, edo aldeetara mugituz.\nAste osoan zehar hartuko dira entzierroen irudiak, ibilbidearen gune ezberdinetatik. Egunero izango da egunari dagokion zatia ikusteko aukera, eta piskanaka, entzierro oso bat lortuko dugu. Festak amaitutakoan txoko guztiak izango dira ikuslearen eskura. Eta entzierroetan gertatzen diren hainbat xehetasun deskubritzeko aukera izango du, berak erabakiko baitu, bere begiekin ikusiko balu bezala, nora nahi duen begiratu.\nSanferminetako bideo esferikoak, 360ºko bideoak digitalak.com helbidean dituzue ikusgai.


12 « otsaila « 2019 « Prentsa oharrak\nMarokoko parlamentarien bisita\nKategoriak: Prentsa oharrak — Komunikazio Zerbitzua / Servicio de Comunicación — 12 otsaila 2019 18:54\nGorka Urtaran alkateak bilera bat izan du gaur arratsaldean Marokoko kontsul orokorrarekin, Fatiha El Kamourirekin, eta Marokoko parlamentarien ordezkaritza batekin.\nAlkateak Araba-Esquivel jauregiari buruzko informazioa eskatu dio kontsulari. Bere garaian iragarritako eraikina lagatzeko tramiteetan bizkortasuna ere eskatu dio.\nJarrita dago Casto Solano artistaren ‘Oreka’ eskultura-multzoa\nKategoriak: Prentsa oharrak — Komunikazio Zerbitzua / Servicio de Comunicación — 18:42\nCasto Solano artistaren ‘Equilibrio’ eskultura-multzoa Santa Barbara plaza berrituaren elementu adierazgarrienetako bat da jada. Sei metroko altuera duten hainbat ihi handi (bederatzi elementu) osatzen dute obra; gainean brontzezko gartza autoktonoko karramarroa eta baso-igel musker bat daude. Horrekin guztiarekin, Gasteiz bezalako biodibertsitatearekin konprometitutako hiri baten flora eta faunaren batasuna sinbolizatu nahi da, hiri-inguruko parkeen sare zabal baten bidez. Casto Solanok berak eskultura-multzoaren instalazio lanak gainbegiratu ditu.\nPrentsaurrekoa. Michelin Hirien Nazioarteko Sarearen II. Biltzarra aurkeztea\nParte hartzaileak. Vitoria-Gasteizko alkate Gorka Urtaran; eta Clemont-Ferrandeko Udalaren Nazioarteko Harremanen zinegotzi Jèrôme Auslender\nEguna. Asteazkena, otsailak 13\nPrentsaurrekoa. ‘Madama Butterfly’ opera aurkeztea\nParte hartzaileak. Luis Miguel Lainz, zuzendari artistikoa; Eduardo Sandoval, tenorea; eta Hiroko Morita, sopranoa\nUdal gobernuak Salbatzailearen hilerriko euri-uren sarea konpontzea proposatuko du AMVISAn, uholde arazoei irtenbidea emateko\nKategoriak: Prentsa oharrak — Etiketak: Ingurumenaren eta Espazio Publikoaren Saileko zinegotzi Iñaki Prusilla, Salbatzailearen hilerria — Komunikazio Zerbitzua / Servicio de Comunicación — 12:23\nIngurumenaren eta Espazio Publikoaren zinegotziak, Iñaki Prusilla, gaur goizean iragarri du Udal gobernua proiektu tekniko bat lantzen ari dela Salbatzailearen hilerriko euri-uren sarea konpontzeko eta, hala, bere kokalekua dela-eta jasaten dituen uholdeei irtenbidea emateko. Kanposantua kuaternarioko akuiferoaren gainean dago kokatuta eta horrek arazoak sortzen ditu eurite sasoietan. Proiektua idatzita dagoenean, Udal gobernuak kontratazioei ekin eta obrak egiteko proposatuko dio AMVISAri, horrek baitu udalerriko uren ziklo integrala kudeatzeko ardura.\nIdazkian euri-uren sarea konpontzea eta Errekabarri errekara urak drainatzeko sistema bat instalatzea proposatzen da, gunea ez dezan berriro ere urak hartu. Gaur egun, Udala proiektua bukatzen ari da eta “lehenbailehen” eztabaidatuko da AMVISAren kontseiluan. Iñaki Prusillak gaur goizeko batzordean esandakoaren arabera, “udal taldeek proposamenaren aldeko botoa ematea” espero du Udal gobernuak.\nUdal Administrazioaren Sailak 43 mantentze eta hobekuntza obra egin zituen joan den urtean Gasteizko ikastetxeetan, milioi erdi euro baino gehiagoko inbertsioa eginda\nKategoriak: Prentsa oharrak — Etiketak: Udal Administrazioaren Saileko zinegotzi Carlos Zapatero — Komunikazio Zerbitzua / Servicio de Comunicación — 12:02\nUdal Administrazioaren Sailak 43 hobekuntza obra egin zituen joan den urtean hiriko hogeita hamar eskola baino gehiagotan. Mantentze Zerbitzua arduratu zen lanez eta, guztira, 533.116 €-ko inbertsioa egin zen, batez ere, pintura lanak egiteko, argiztapena berriztatzeko eta estalkietan eta patioetan konponketak egiteko.\n2018ko inbertsio handiena Haurtzaro udal eskolan igogailua bat instalatzekoa izan zen. Obra hori ikastetxeko irisgarritasuna hobetzeko asmoz egin zen eta 113.497 €-ko aurrekontua behar izan zuen.\nSamaniego LHI-k ere inbertsioaren puska eder bat jaso zuen; izan ere, 46.883 € erabili ziren ikastetxe horretako musika-gelako eta irakasle-gelako zoruak aldatzeko eta pintura lanak egiteko.\nBi ikastetxe horien atzetik dator –proiektuen baliooei dagokienean– Adurtza LHIa. Bertan, instalazioak pintatu, lehen solairua material elektrikoz hornitu eta patioko zoruak konpondu ziren. 41.314 €, guztira.\nBarrutia ikastetxean egindako inbertsioa ere ez zen txikia izan, estalkiak konpondu ahal izateko 32.551 € gorde baitzitzaizkion.\nObra motei dagokienez, pintura lanei loturikoak izan ziren ugarienak (12) eta, horren ondoren, estalkien konponketak (5), patioen eta jolastokien txukunketak (5) eta argiztapen-sistemen instalazio lanak (4).\n“Obra hauei esker, ikastetxe batzuetan irisgarritasun-arazoak konpondu ditugu; beste batzuetan, berriz, egoera txarrean zeuden elementuak konpondu ditugu, hala nola estalkiak, patioak eta jolastokiak, eta ohiko pintura lanak ere egin dira. Baina, guztiaren gainetik, gure ahaleginaren xedea ikastetxeak hobetzea izan da, ikasleei eta irakasleei ahalik eta baldintza hoberenetan jarduteko aukera eskain diezaieten”, azaldu du Udal Administrazioaren zinegotzi Carlos Zapaterok.\nLegealdi honetan, Udal Administrazioaren Sailak 120 jarduketa baino gehiago egin ditu Gasteizko ikastetxeetan. Obra horiek gauzatzeko, 1,7 milioi eurotik gorako inbertsioa egin da oraindaino.\n2015 298.254 €\n2016 544.092 €\n2017 376.129 €\n2018 533.116 €\nTxirrindulari bat zauritu da Ariznabarran auto baten aurka talka eginda\n25 urteko txirrindulari bat zaurituta geratu zen atzo, auto baten aurka aurrez aurre talka egin ostean, Kexaako Gazteluaren kaleko bidegorri batean. Bertara hurbildutako larrialdi-zerbitzuek artatu zuten gaztea eta, gero, Txagorritxu Ospitalera eraman zuten.\nUdaltzaingoak atzo beste 19 trafiko-istriputan esku hartu zuen, nahiz ez zen zauriturik izan, eta 35 urteko auto-gidari bat ikertzen ari dira Zaramaga kaletik alkoholaren eraginpean eta gida-baimenik gabe gidatzeagatik. Pertsona hori semaforo bat gorrian igarotzen eta ezohiko moduan gidatzen ikusi zuen Ertzaintzaren patruila batek atzo gauerdian.\nUdaltzaingoak egindako alkoholemia-probetan positibo eman zuen eta, nortasun-agiria eta ibilgailuaren dokumentazioa eskatu zizkiotenean, udaltzainek ikusi ahal izan zuten ez zuela gida-baimenik, inoiz ez zuelako horrelakorik izan. Gertaera horiek kontuan izanda, izapide batzuk abiarazi zaizkio, Guardiako Epaitegira bideratu daitezen.\nUdaltzainek atzo 32 salaketa izapidetu zituzten eta polizia judizialaren 9 jarduera egin zituzten.\nArriagako Kofradiaren kalean ibilgailu baten motorrean piztutako sutea itzaltzeko esku hartu zuten atzo suhiltzaileek.\nUribeguela kaleko etxebizitza batean ere esku hartu zuten, eta hala, zartagin batek eragindako sua itzali behar izan zuten, kalte larriak eragin baitzituen sukaldean, nahiz eta etxearen gainerako geletan ez zuten kalterik izan.\nAzkenik, Ehari herrira joan behar izan zuten, etxebizitza bateko tximiniak ere su hartu baitzuen. Antza denez, suaren jatorria bertan metatutako kedarra izan zen.